
הכנסת העשרים
מושב רביעי
<פרוטוקול מס' 933>
מישיבת ועדת הכספים
יום שני, י"ג בשבט התשע"ח (29 בינואר 2018), שעה 10:00
<סדר היום:>
<דיון על יישום חוק הטבות במס וייעוץ במס (תיקוני חקיקה), התשע"ו-2015 – עדכון מדד הפריפריאליות והמדרג החברתי-כלכלי.>
נכחו:

<חברי הוועדה:> 
משה גפני – היו"ר
מיקי רוזנטל – מ"מ היו"ר
דוד אמסלם

איתן ברושי

עמר בר-לב

יצחק הרצוג

יצחק וקנין

מכלוף מיקי זוהר

אחמד טיבי

רחל עזריה

רועי פולקמן

עודד פורר

חברי הכנסת:
יעקב פרי
מוסי רז

<מוזמנים:> 
סגן שר הבינוי והשיכון ז'קי לוי 
	מנהלת תחום תכנון וכלכלה מכס ומע"מ, משרד האוצר 
	–
	נטליה מירוניצ'ב

	המחלקה המשפטית, משרד האוצר 
	–
	נעמי ברנפלד

	מרכז בכיר, רשות המסים, משרד האוצר 
	–
	עאצי קוסא

	מנהלת אגף בכיר מתודולוגיה סטטיסטית, הלשכה המרכזית לסטטיסטיקה 
	–
	קדון לואיזה בורק

	ייעוץ וחקיקה, משרד המשפטים 
	–
	סופי שרית פלבר

	מנהלת המחלקה המוניציפלית, מרכז השלטון המקומי 
	–
	דנה דקו-מדנס

	ראש עיריית נהריה
	–
	ז'קי סבג

	סגן ראש עיריית נהריה
	–
	עופר אלקיים

	יועץ משפטי, עיריית נהריה 
	–
	אורן ארבל

	יועץ תקשורת, עיריית נהריה 
	–
	יואב צור

	ראש מועצת בקעת הירדן
	–
	דוד אלחיאני

	ראש מועצה אזורית משגב
	–
	רון שני

	מנכ"ל, עיריית נתיבות
	–
	משה מימון

	יבנה
	–
	רון כהן

	מנכ"ל החברה הכלכלית, מועצה אזורית רמת הנגב 
	–
	עוזיאל חבשוש

	ראש מועצה אזורית שדות נגב 
	–
	תמיר עידאן

	מנהל מחלקת ילדים ונוער, מועצה אזורית שדות נגב 
	–
	יוני ממו

	ראש מועצה אזורית מטה אשר 
	–
	יורם ישראלי

	ראש מועצה אזורית מרחבים 
	–
	שי חג'ג'

	ראש מועצה אזורית עמק המעיינות 
	–
	יורם קרין

	ראש מועצה אזורית בקעת הירדן 
	–
	דוד אלחיאני

	בקעת הירדן
	–
	מוטי אבנר

	ראש מועצה אזורית חבל אילות
	–
	חנן גינת

	ראש מועצה אזורית לכיש 
	–
	דני מורביה

	 יושב-ראש פורום קו עימות, ראש מועצה מקומית כפר ורדים
	–
	סיון יחיאלי

	מנהלת לשכת ראש המועצה, מועצה מקומית כפר ורדים
	–
	ענת מינסטר

	מוזמן/ת
	–
	ישראל יוסקוביץ

	שדלן/ית (גורן עמיר יועצים בע"מ), מייצג/ת את פורום ה-15 הערים העצמאיות
	–
	ליעד אילני


<ייעוץ משפטי:>
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
טלי רם
<דיון על יישום חוק הטבות במס וייעוץ במס (תיקוני חקיקה), התשע"ו-2015 – עדכון מדד הפריפריאליות והמדרג החברתי-כלכלי>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים בדיון על יישום חוק הטבות המס – עדכון מדד הפריפריאליות והמדרג החברתי-כלכלי. אני מקיים את הדיון הזה, האמת היא שמישהו אחר במקומי לא היה מקיים אותו. 
עשינו חוק, חוק טוב, וזהו, ואנחנו הולכים לדרכנו, ומכאן ואילך שיעמדו ראשי הרשויות מול רשות המסים ויתמודדו עם הבעיות שמתעוררות מעת לעת, אבל אני בטבעי לא כזה ואני מבקש לקיים את הדיון הזה מכיוון שחלו שינויים ועלולים גם להיות שינויים בהמשך. 

הדבר הראשון שעשינו בחוק, חילקנו את המדד הפריפריאלי ואת המדד הסוציואקונומי באופן כזה שבו כל יישוב עומד לעצמו, זה לא שהוא נמצא בגבול הצפון והוא שייך למועצה אזורית שבעצם מתחילה כמעט מעמק יזרעאל. והתוצאה של הדברים היא כזאת שהוא נכלל בתוך מערכת שהמערכת הזאת רחוקה מהגבול – אפשר להביא את זה על הרבה דברים – ואנחנו החלטנו בחוק שאנחנו נלך לפי כל יישוב ויישוב. 
ביקשנו ממפ"י שיכינו גם את החלוקה הסוציואקונומית של כל יישוב וגם את החלוקה הפריפריאלית והם איחרו לעשות את זה כי זו באמת הייתה הרבה עבודה – אין לי טענות בסופו של דבר – אבל הם עשו את זה ואז אנחנו במקביל עשינו הוראת שעה, הצעת חוק שעשינו אותה לשנתיים והארכנו אותה בשנה נוספת מכיוון שעדיין לא הגיעו התוצאות הסופיות של שינוי המפה.
לאחרונה הגיע גם המדד הפריפריאלי, חלוקה לפי יישובים, ויש את העדכונים של שנת 2018, מאה יישובים נוספים נכנסו למפה. זאת התוצאה של 2018, שאנחנו עומדים היום נדמה לי ב-516 יישובים, כאשר מאה פחות היו בחקיקת החוק, ואני שמח על כך. 

תמונת המצב היא כזאת שאנחנו גם בוחנים את התוצאה של הדברים. מתברר שיש כמה נושאים שאנחנו נדון עליהם היום ואנחנו בסופו של דבר גם נצטרך לתקן אותם. אני לא מתכוון לתקן את החוק העקרוני, אני לא הולך להאריך הוראות שעה, אני לא הולך לשנות את המפה ואני לא הולך לשנות דברים מהותיים בחוק אבל אני הולך בדיון הזה לנסות להגיע ולהציג עמדות שלכם וגם שלנו לגבי כמה נושאים.
אנחנו נתנו בונוס בדרום, לא נתנו אותו בצפון. נתנו את הבונוס הזה מכיוון שראינו שהדרום נפגע מאוד, ונתנו שם בונוס שאני לא בטוח שעכשיו אנחנו לא צריכים לתת אותו בצפון – למשל נהריה נפגעה כתוצאה מזה – ואנחנו צריכים לשקול את העניין הזה בתוך מקצה שיפורים שאנחנו צריכים לעשות. 

יש מקומות שבהם הגידול היה מאוד גדול לעומת השכנים, שהגידול היה קטן יותר, וצריך גם בעניין הזה לתת את הדעת. אני לא קובע מסמרות אבל אני אומר, אלה דברים שנמצאים בתוך המפה, בתוך התחומים שבהם אנחנו נצטרך לעסוק. 
אם נצטרך לעשות תיקונים, אני מתכוון לתקן אותם בחוק ההסדרים. זה המקום שיהיה הכי קל אם אנחנו רוצים לעשות מקצה שיפורים, אני כמובן אעשה את זה בהסכמה עם הממשלה אבל נעשה את זה, זאת אומרת לממשלה אין שתי אופציות. 

<אחמד טיבי (הרשימה המשותפת):>
יש לך שיג ושיח עם הממשלה.

<היו"ר משה גפני:>
יש לי שיג ושיח עם הממשלה, אבל כן – שיג יש, ושיח כן...

<איתן ברושי (המחנה הציוני):>
יש לנו את שגית. לא שיג. 

<היו"ר משה גפני:>
האמת, אני חייב להגיד לשבחה – טיבי – לשבחה של הממשלה, לשם שינוי - - -
<אחמד טיבי (הרשימה המשותפת):>
אני חייב לשמוע את זה. הייתי עסוק בדבר יותר חשוב. לשבחה של הממשלה.
<היו"ר משה גפני:>
לא. בעניין הזה חייבים להגיד לשבחה של הממשלה. הממשלה עזרה בחוק הזה, היא לא עמדה מנגד. היא גם הוסיפה תקציב גבוה לחקיקת החוק. הממשלה אמרה – אנחנו לא הולכים לעשות את זה, זה לריב עם ראשי רשויות ולהתמודד עם בעיות, אבל אנחנו נותנים לך את מלוא הגיבוי.
היו שלבים שבאמת הם כמעט ירדו מהעניין לגמרי אבל בסופו של דבר החוק נחקק והכסף הוא כסף גדול, הוא לא כסף בשוליים. 
<יעקב פרי (יש עתיד):>
חבר הכנסת גפני, רק לטובתי, מה הבונוס שקיבל הדרום?
<היו"ר משה גפני:>
ניכנס לפרטים בהמשך. אני קודם כול רוצה לדבר על העקרונות, ניכנס תכף לפרטים. נקיים את הדיון ונראה מה אנחנו עושים עם זה. הוא קיבל בונוס. 

הדבר הכי חשוב שאני חושב שאיתו צריך להתמודד זה להכין את ראשי הרשויות ל-2019. ב-2019 הולכת להיות נפילה. אני לא יודע כמה נפילה אבל המציאות הזאת שבה הוראת השעה מסתיימת, שלוש שנים עוברות, וכתוצאה מזה יהיו רשויות שייפגעו – אני מזהיר מראש – אנחנו לא נוכל ללוות את העניין הזה עד אינסוף, וראשי הרשויות צריכים לבדוק כל אחד בתחומו את תמונת המצב, מה הוא יכול לעשות. 
למשל, יש את עין גדי, שהיא רחוקה מהגבול 7 קילומטרים, אבל עוד 200 מטר, מוציא אותה מהעניין ויוציא אותה בסוף כי הוראת השעה תסתיים. אנחנו נתנו הוראת שעה ואני לא יודע לתת עצות. אני לא הייתי אף פעם ראש רשות אבל אפשר לבנות בית באיזשהו מקום. צריך לקחת גם את הדבר הזה בחשבון. 
<רועי פולקמן (כולנו):>
200 מטר, אתה אומר - - -

<היו"ר משה גפני:>
כן. 200 מטר זה 200 מטר, ועל 200 מטר, 2019 הם יאבדו את הטבות המס. הטבות המס, יש לזה משמעות גדולה. 

יש יישוב - אני לא אומר את שמו - שהוא נמצא בתוך המפה, אלא שהבניין האחרון שם, אין לו רישיון. 

<אחמד טיבי (הרשימה המשותפת):>
תן לי ספקולציה.

<היו"ר משה גפני:>
לא ערבי. יישוב יהודי. 

<אחמד טיבי (הרשימה המשותפת):>
יש יישובים יהודיים עם בניינים - - -

<קריאות:>
- - -

<היו"ר משה גפני:>
אה, יש יישוב ערבי - כאוכב. 
<אחמד טיבי (הרשימה המשותפת):>
כאוכב.

<היו"ר משה גפני:>
כן, אבל הוא 20 מטר רחוק. עין גדי 200? כאוכב – 20 מטר. 

<אחמד טיבי (הרשימה המשותפת):>
20 מטר. מה ששבוע שעבר העברתי לך. וגם אעבלין אותו דבר.
<קריאות:>
- - -

<שגית אפיק:>
קווים של המפה. יש קווי אורך ורוחב של המפה, קווי אורך ורוחב שנקבעו בחוק - - -

<היו"ר משה גפני:>
כאוכב, חסרים לו 20 מטר. 

<איתן ברושי (המחנה הציוני):>
עכשיו הוא בפנים? 

<היו"ר משה גפני:>
לא. בחוץ. 

<איתן ברושי (המחנה הציוני):>
גם עכשיו?

<היו"ר משה גפני:>
גם עכשיו. עין גדי יהיה בחוץ אם הוא לא יעשה משהו. 

<שגית אפיק:>
יש עכשיו הוראת שעה.

<אחמד טיבי (הרשימה המשותפת):>
כאוכב יהיה בפנים. נכון, גפני? או שאתה רוצה שנבנה ללא רישיון עוד 21 מטר. 

<רועי פולקמן (כולנו):>
עם רישיון. 

<היו"ר משה גפני:>
עם רישיון. למה בלי רישיון?

<אחמד טיבי (הרשימה המשותפת):>
לא נותנים רישיונות. 

<היו"ר משה גפני:>
אז נסדר את זה. 

<עודד פורר (ישראל ביתנו):>
עין גדי פשוט צריך להפסיק לספור את הבולענים. אם לא יספרו את המטרים של הבולענים, יקזזו, אז זה נכנס.
<היו"ר משה גפני:>
זה רעיון. על כל פנים, מה שאני מבקש לומר. צריך שכל אחד מראשי הרשויות שנמצא במקום כזה, הוא יבחן את עצמו, יבדוק. יש רשויות שיכולות להתאחד, זאת גם אפשרות. לא נוכל לשנות את זה ולבוא ולהגיד שהגבול יהיה 7 קילומטר ו-200. לא נוכל לעשות את זה. 
<רועי פולקמן (כולנו):>
תמיד כששמים קו - - -

<היו"ר משה גפני:>
ברגע ששמים קו, נגמר העניין.

<רועי פולקמן (כולנו):>
- - -

<היו"ר משה גפני:>
אמרתי שלא נאריך את הוראת השעה, אין אפשרות כזאת, אחרת אנחנו - - -

<מיקי רוזנטל (המחנה הציוני):>
אתה יכול להגיד 9 קילומטר.

<היו"ר משה גפני:>
אני יכול להגיד כל דבר, אבל - - -
<רועי פולקמן (כולנו):>
אז יהיה 9 קילומטר ו-200. תמיד יהיה את ה-200, זה תמיד יהיה. יש אנומליות שצריך לתקן אותן אבל זה תמיד יהיה. 

<קריאה:>
- - -

<היו"ר משה גפני:>
רגע. כבר למדתי את זה בעל-פה. אנחנו לא יכולים להגיד שונה. הרי אנחנו לא המצאנו קילומטרים, בחוק הזה לא המצאנו דברים שלא היו קודם. היו החלטות ממשלה, היה את הכללים שעל-פיהם עבדנו. לא המצאנו את זה, לא לקחנו יישוב ואמרנו – בוא נסמן עכשיו את העיגול. היינו עיוורי צבעים למה שקורה ביישוב.

יש החלטת ממשלה על 7 קילומטר, אני לא יכול לבוא ולהחליט 9 קילומטר. אם אני אחליט 9 קילומטר אז יבוא אחר ויגיד 9.5, ואז יבוא השלישי ויגיד 10. 
<דוד אלחיאני:>
מה עם מרבית היישובים בתחום המועצה האזורית? זה לא מקובל. 

<היו"ר משה גפני:>
רבותי, אני אאפשר לכל אחד לדבר. ההחלטות היו בהתאם להחלטות ממשלה ובהתאם להחלטות שנקבעו בעבר על כל הנושאים הללו. לכן גם עוטף עזה שיש בה את החקיקה הנפרדת לא כלולה בחוק הזה אלא יש חקיקה נפרדת לגבי עוטף עזה. גם שם נקבע בדיוק על מה אנחנו מדברים. 
אני חוזר ואומר, ואני אאפשר את רשות הדיבור לכולם. אנחנו בהמשך לא נעשה שינוי בעניין הזה. בעניין של הכללים לא נאריך הוראת שעה, לא נשנה קילומטרים, מחוץ לגבולות שעליהם אנחנו דיברנו בחוק לא נעשה דבר נוסף. בתוך התחום שבו כתוצאה ממספר השנים שעברו ויש לנו עכשיו את המדדים הברורים לפי החוק – גם הפריפריאליים, גם הסוציואקונומיים – ואנחנו רואים שיש עוולות שכתוצאה מזה נגרמו בתוך העניין, אנחנו מתכוונים לתקן את זה. אנחנו נצטרך להחליט בסופו של דבר מה כן ומה לא. לכן אני מקיים את הדיון הזה, יכול להיות שיהיה דיון נוסף – יכול להיות, אם נראה שעדיין לא סיימנו – אני ארצה את תיקוני החקיקה כפי שאמרתי להביא בחוק ההסדרים ולסיים את זה, ומכאן ואילך כל אחד הולך לגורלו. אתם הולכים גם לשנת בחירות, ובשנת בחירות המצב הוא עוד יותר לא פשוט וצריך להתמודד עם זה כבר מעכשיו, לקראת 2019. חבר הכנסת יצחק וקנין, בבקשה.
<יצחק וקנין (ש"ס):>
תודה, אדוני היושב-ראש. כמי שהיה שותף לקביעה הזאת של אותם יישובים שזכאים לקבל הטבות מס, אני חושב שנעשתה עבודה קשה מאוד על-ידי הצוות, אין ספק. אני ואתה ביקרנו בכמה מקומות ביחד – במעלות ובקיבוץ ראש הנקרה ושם אספו את החבר'ה מהקיבוצים – כדי לתקן עיוות של יישובי גדר שנעשה להם עוול בתיקון האחרון.
אני מתייחס עכשיו דווקא לעיר נהריה וגם למעלות. באותה תקופה פנה אליי ראש העיר – גם אליך, אם אתה זוכר – ובעקבות זה אנחנו ביקרנו שם, הוא טען שנעשה לו עוול גדול מאוד בקביעות על-פי מדד פריפריאלי וגם על-ידי אזור עדיפות לאומית, גם סוציואקונומי, זה שינה את הפרמטרים, ולצערנו הרב, אם אני לוקח את העיר נהריה כדוגמה - - -
<היו"ר משה גפני:>
לא. נהריה היא כבר לא דוגמה כי מעלות עלתה. נשארה נהריה.

<יצחק וקנין (ש"ס):>
מעלות עלתה ודאי, אבל אם אני לוקח את העיר נהריה, דווקא על אותו קטע שנתנו בדרום - - -
<יעקב פרי (יש עתיד):>
עלתה במדד הסוציואקונומי. 

<שגית אפיק:>
המדד ירד לה, וכתוצאה מזה היא עברה ממסלול נמוך יותר למסלול הגבוה ביותר.

<יצחק וקנין (ש"ס):>
מסלול גבוה יותר, ודאי. 
<קריאה:>
מדד סוציואקונומי.

<קריאה:>
לא, בפריפריאלי היא עלתה. 

<יצחק וקנין (ש"ס):>
כולנו מבינים שישנו שינוי משנה לשנה במדד הזה, הוא משתנה על-פי המצב האמיתי באותו רגע. 

אבל אם אני לוקח פרמטר שלקחנו אותו בפעם הקודמת, למשל הבונוס שנתנו בדרום ולא נתנו בצפון, אם הייתי צריך לתת אותו לפי יישובים אני חושב שנהריה הייתה מקבלת את הבונוס הכי גבוה. למה? כי מי שתושב הצפון מכיר, בזמן המלחמה העיר שחטפה הכי הרבה טילים הייתה נהריה בפגיעות ישירות. אם היינו לוקחים את המדד הזה, אוטומטית זה היה מרים אותה למעלה, זה לא היה מוריד אותה. לכן, זה תיקון שחייבים לעשות אותו עכשיו.

<יעקב פרי (יש עתיד):>
זה לא המדד היחידי. 

<יצחק וקנין (ש"ס):>
ודאי, אבל זה מדד שלא היה משאיר אותה למטה איפה שהיא נמצאת היום. 

<יעקב פרי (יש עתיד):>
ברור. 

<יצחק וקנין (ש"ס):>
מכל הבחינות, כי זו עיר שספגה את רוב הטילים בצפון. אני זוכר, ביקרתי עם ראש העיר, הלכנו לתוך הבתים שחטפו את הפגיעות הישירות בזמן המלחמה, בזמן אמת, ולכן הדבר הזה חייב לקבל תיקון. 

נכון שיש עוד דבר שלדעתי הוא משליך השלכה ישירה כי על-ידי הקביעה של אזורי עדיפות לאומית, מזיז יישובים. אני אתן דוגמה. קיבוץ עברון, שהוא צמוד לנהריה, ברגע ששינית את אזור העדיפות שלו, פגעת בו מבחינת מיסוי בהשלכה מאוד קשה.
<איתן ברושי (המחנה הציוני):>
גם במחירי הקרקע.

<יצחק וקנין (ש"ס):>
גם במחירי הקרקע.

<איתן ברושי (המחנה הציוני):>
הייתי שם אתמול. 

<יצחק וקנין (ש"ס):>
ולכן, הדבר הזה חייב לקבל ביטוי. מדברים פה על יישובים שהם היו בקטגוריה הקודמת כולם יישובי קו עימות, 9 קילומטר, נהריה 9 קילומטר. לכן, אני חושב שהשיקול הזה חייב לבוא הפעם.
ואני רוצה לומר את הדבר האחרון והוא החשוב ביותר. רבותיי, חלק מזה שאנחנו נותנים העדפה בהטבות מס באזורי עדיפות זה כדי להרים את היישובים האלה. אלה יישובים פריפריאליים, שחייבים לתת להם את החיזוק הזה. 
<היו"ר משה גפני:>
נכון.

<יצחק וקנין (ש"ס):>
גם אם המצב של העיר הוא טוב כי ראש העיר משוגע ורץ ודואג לכספים ועושה את כל מה שעושה, עדיין אנחנו פוגעים בהם בדיוק הפוך על הפוך בזה שאנחנו מורידים אותם. ולכן צריך לתת להם את האיתנות הזאת ושיווי המשקל הקבוע על מנת שהעיר הזאת תלך ותגדל ותפרח ולא תרד למטה. תודה.

<היו"ר משה גפני:>
תודה רבה. באמת חבר הכנסת וקנין נסע איתי ביחד, היינו במקומות. לא היינו בנהריה אבל הבנו את הבעיה. אנחנו נתנו בונוס ליישוב עירוני בדרום ואנחנו נצטרך לתקן את זה במקרה הזה. חבר הכנסת טיבי, בבקשה.

<אחמד טיבי (הרשימה המשותפת):>
אדוני היושב-ראש, א', אני מודה לך על עצם היוזמה לקיים את הדיון. אתה צדקת שאתה מקיים את הדיון הזה. היינו שותפים, כמו שאמר חבר הכנסת וקנין, לדיונים הרציניים, המעמיקים, המתמשכים, יחד עם ראשי רשויות שהיו כאן, אפילו בהרכב גדול יותר מזה.

אבל אני קיבלתי פניות, אדוני היושב-ראש, לפחות משני יישובים ערביים שהם מרגישים מקופחים שהם לא נמצאים בתוך המסגרת הזאת של הטבות מס – כאוכב אבו אל-היג'א, נדמה לי היא רחוקה כ-20 מטר.

<היו"ר משה גפני:>
20 מטר.

<אחמד טיבי (הרשימה המשותפת):>
יש כאלה שאומרים 19.5, פחות מ-20 מטר. והיישוב אעבלין. אני מבקש לבדוק את הנתונים של היישוב אעבלין, הוא קצת יותר מרוחק מהקו אבל קרוב והם מרגישים שהם מקופחים.

אני מסכים עם וקנין שהעיר נהריה צריכה להיות בפנים וצריכה לקבל.

<היו"ר משה גפני:>
לא, נהריה בפנים. היא מקבלת פחות ממה שהיא צריכה לקבל. 

<אחמד טיבי (הרשימה המשותפת):>
צריכה לקבל את התיקונים בשל השינויים המתרחשים. 

<רועי פולקמן (כולנו):>
יש פה אנשי משרד הפנים? 

<היו"ר משה גפני:>
בטח. 

<רועי פולקמן (כולנו):>
מי אחראי ממשרד הפנים?

<היו"ר משה גפני:>
משרד הפנים, מי נמצא?

<רועי פולקמן (כולנו):>
כי הם אחראים. אנחנו מנהלים את הדיון עם עצמנו אבל מי שאחראי על הנוסחה זה משרד הפנים. 

<אחמד טיבי (הרשימה המשותפת):>
בדיוק. הנוסחה היא של משרד הפנים. 

<היו"ר משה גפני:>
נטליה היא האחראית. 

<רועי פולקמן (כולנו):>
את מי את מייצגת?

<היו"ר משה גפני:>
רשות המסים.

<שגית אפיק:>
לואיזה נמצאת מהלמ"ס.

<אחמד טיבי (הרשימה המשותפת):>
זה חשוב רשות המסים, משרד הפנים עדיף. 

<היו"ר משה גפני:>
משרד הפנים היה צריך לשלוח נציג. זה נושא שנוגע אליו. 
<עודד פורר (ישראל ביתנו):>
אבל לא משרד הפנים קובע - - -

<היו"ר משה גפני:>
כן, זה נכון.

<אחמד טיבי (הרשימה המשותפת):>
בסדר, אבל הם הכתובת, הם אחראים.

<היו"ר משה גפני:>
רבותיי, הלשכה המרכזית לסטטיסטיקה היא גורם מרכזי בחוק הזה, ובעיקר רשות המסים. איתם יש את הדין ודברים.

<אחמד טיבי (הרשימה המשותפת):>
אז אני מבקש לבדוק גם את כאוכב וגם את אעבלין, ולתת לנו נתונים. 

<היו"ר משה גפני:>
בסדר גמור.

<יורם ישראלי:>
טיבי, הם יותר דרומיים מאפק, ואפק בחוץ. 

<אחמד טיבי (הרשימה המשותפת):>
נכניס את אפק, מה הבעיה.

<יורם ישראלי:>
אין בעיה.

<אחמד טיבי (הרשימה המשותפת):>
לא נגד אפק, בעד.

<היו"ר משה גפני:>
חבר הכנסת טיבי, אתה בקשר עם שני ראשי הרשויות האלה. אני גם אדבר איתך אחרי הישיבה. הם לא רחוקים מהגבול של המפה. כדי להיות בתוך הגבול של המפה הם צריכים לעשות איזושהי פעולה. אנחנו לא נוכל מלאכותית לעשות את זה. הם קודם צריכים לפנות למפ"י, מרכז מיפוי ישראל, לבדוק לגבי ה-20 מטר האלה. צריך לבדוק את זה בדיוק. לפעמים שוני של 20 מטר - -

<אחמד טיבי (הרשימה המשותפת):>
במדידה.

<היו"ר משה גפני:>
- - הוא דבר שגרתי.
<נטליה מירנצ'וב:>
בדקנו את היישוב כאוכב. יש שם בניין אחד – לא יודעת למה הוא קשור – אבל היישוב כולו הוא יותר מקילומטר וחצי מהקו. 
<אחמד טיבי (הרשימה המשותפת):>
בניכוי הבניין. 

<נטליה מירנצ'וב:>
הבניין לא שייך. 

<היו"ר משה גפני:>
מה לא שייך? 
<אחמד טיבי (הרשימה המשותפת):>
מה לא שייך? גרים בו בני אדם. למה לא שייך? את מכירה את אמירת ראש הממשלה? בניכוי הערבים והחרדים, מצבנו ב-OECD טוב. 

<רועי פולקמן (כולנו):>
כל יישוב שיש לו בעיית זיכויי מס יבנה בניין - - -
<קריאות:>
- - -

<דוד אלחיאני:>
אין שום בעיה. אני אשים בניין - - -

<היו"ר משה גפני:>
לא, לא, לא. 

<אחמד טיבי (הרשימה המשותפת):>
את חושבת שהם בנו את הבניין במכוון?

<היו"ר משה גפני:>
ואם במכוון, אז מה? לא כתוב בחוק שלא. נטליה, אמרת את הערתך, זה בסדר. אני מבקש - אני אדבר איתך גם אחרי כן – אני מבקש, תהיה בקשר עם מיפוי ישראל.
<אחמד טיבי (הרשימה המשותפת):>
נהיה בקשר.

<היו"ר משה גפני:>
לגבי הנושא של שני היישובים שהעלית, יהיה גם לגבי יישובים נוספים. יש עוד יישוב ששם יש בניין – ולא חשוב, יש פה מישהו שיודע את הבעיה – הוא יצטרך לטפל בה.

החוק לא הגביל את העניין הזה, זאת אומרת הוא לא בא ואמר שאם יישוב מסוים בנה בניין שהוא בתחום המוניציפלי שלו והוא מכניס אותו לתוך השטח, בתוך המפה, שזה בעיה. 

<רועי פולקמן (כולנו):>
שטח מתאר של היישוב.

<היו"ר משה גפני:>
אם אומרת נטליה שזה קילומטר וחצי, צריך לבדוק את זה. הרי היא לא אומרת כזה ראה וקדש. היא אומרת, לפי הנתונים שלנו זה המרחק. צריך ראש הרשות לבדוק את זה עם מרכז המיפוי הישראלי, שעל-פיהם אנחנו עובדים. כך החוק נקבע. מותר לראש הרשות – בגלל שהוא מחוץ למפה – לבנות בתחום המוניציפלי שלו בניין. בהתחלה זה היה מתחום הרשות המקומית, המועצה המקומית או המועצה האזורית, אם זה נמצא במרכז היישוב משם מודדים. הורדנו את זה. אמרנו, בכל תחום מוניציפלי שבו גרים אנשים, ועל זה צריך לעבוד. אנחנו לא יכולים לשנות את המרחקים, אנחנו יכולים לבדוק את המיפוי, האם זה נכון, כן או לא, ויכולים לעשות שינויים בתוך היישוב. 

<אחמד טיבי (הרשימה המשותפת):>
אחרי הישיבה נשב.

<היו"ר משה גפני:>
בסדר גמור. תודה רבה. חבר הכנסת עודד פורר.

<עודד פורר (ישראל ביתנו):>
תודה, אדוני. ראשית, אני מודה לך על הדיון ובכלל על העיסוק שלך בנושא הזה, שהרבה אנשים בורחים ממנו אבל צריך לעסוק בו. 

יש פה כמה בעיות בתוך המדדים כפי שהם נקבעו. פעם ראשונה, צריך לזכור מה הייעוד המרכזי של הטבת המס הזו ולמה היא ניתנה. היא ניתנה בראש ובראשונה מטעמים ביטחוניים. בראש ובראשונה היא ניתנה מהעובדה שיש אינטרס ביטחוני שבקו העימות יהיו יישובים, והבינו שזאת אחת הדרכים למשוך אנשים להתיישבות הזאת. 

זה גם חוסך כסף כי אם אני אוריד עכשיו את חניתה ואת שלומי ואת נהריה, אני אצטרך לשים שם פלוגות וגדודים שישמרו על הקו הזה. היישובים האלה הם שומרי הגבול שלנו, ולכן ניתנה ההטבה הזו, ואת זה צריך לזכור בכלל כשבאים לדיון הזה.
ממה נפשך. הכנסנו את המדד הסוציואקונומי לתוך הסיפור הזה בחישוב הפריפריאלי, וזה בסדר וזה טוב. אבל מה רצו? רצו למשוך אוכלוסייה חזקה באמצעות הטבות המס. אז מה קורה ליישוב? הוא מושך אוכלוסייה חזקה בגלל הטבות המס, מגיעה אוכלוסייה חזקה שהגיעה בגלל הטבות המס, והטבות מס מתבטלות כי המדד הסוציואקונומי יורד כי נכנסה אוכלוסייה חזקה. זה מין תרגיל - - -

<יורם ישראלי:>
עולה.

<עודד פורר (ישראל ביתנו):>
סליחה. המצב הסוציואקונומי עולה ואז הם יוצאים מהמדד.

<היו"ר משה גפני:>
אבל זה אתה יכול לשאול גם על מענקי איזון, אתה יכול לשאול על כל דבר. זה נכון. אתה צריך להתמודד עם זה.

<עודד פורר (ישראל ביתנו):>
לא, זה לא נכון כי מענקי האיזון ניתנים לרשות המקומית כדי שהיא תוכל לתת שירותים הולמים ליישוב בגלל שיש לה בעיה בגביית מסים כי היא גובה פחות מסים כשיש מדד סוציואקונומי נמוך. 
<היו"ר משה גפני:>
טוב. זה מכבסת מלים. ראשי הרשויות אומרים לי באופן קבוע – רק קריאת ביניים – שהם מעלים את זה בגלל שהם עובדים ונותנים שירותים גבוהים וכו' וכו'. מביאים אוכלוסייה חזקה, בסוף הם מאבדים את הכסף.

<עודד פורר (ישראל ביתנו):>
זאת סוגיה אחרת, אבל כשאתה אומר לבן אדם תעקור את ביתך - - -
<עמר בר-לב (המחנה הציוני):>
אבל שתי הסוגיות נכונות. 

<היו"ר משה גפני:>
שתיהן נכונות. 

<עודד פורר (ישראל ביתנו):>
גפני, אתה אומר לבן אדם, תעקור את ביתך מחיפה, תעבור לגור בנהריה. למה? תקבל הטבת מס. 
<יעקב פרי (יש עתיד):>
אינסנטיב.

<עודד פורר (ישראל ביתנו):>
איך שהוא עובר לנהריה, הטבת המס יורדת. מה, הוא יו-יו? הוא ילך הלוך-חזור? אין דבר כזה. לכן אני אומר, צריך לתת פה את הפיצוי, בוודאי לנהריה כשאנחנו מתייחסים בהיבט הביטחוני.

פעם שנייה, יש עוד נושא שגם עליו צריך לדבר. היה פה הסיפור עם המדד הפריפריאלי מאיפה מודדים אותו, להזכירך. ודנו, וביקשנו מהלמ"ס בתחילת 2017 להביא את הנתונים לפי לא בניין המועצה אלא לפי יישוב.

<היו"ר משה גפני:>
נכון. איפה שגרים.

<עודד פורר (ישראל ביתנו):>
כן. וזה נגרר. ביקשנו את זה בפברואר ואחר כך ביקשנו את זה במאי ואחר כך ביקשנו את זה באוגוסט, בסוף קיבלנו את זה בנובמבר. ועכשיו באים ואומרים ליישוב הזה, אתם לא תקבלו רטרואקטיבית את הטבת המס הזאת. 

וזאת שערורייה בעיניי. זאת שערורייה, כי איפה שהשלטון לא מבצע את תפקידו כראוי – שלטון זה גם הלמ"ס – כדי למדוד את הסיפור הזה, אין מה לעשות, אז נותנים רטרואקטיבית. לא קרה שום דבר.
<היו"ר משה גפני:>
אתה יודע אבל שבגלל זה עשינו הוראת שעה. בסדר, הלאה.

<עודד פורר (ישראל ביתנו):>
אני יודע שבגלל זה עשינו הוראת שעה.

<היו"ר משה גפני:>
כדי לעקוף את העניין שהם הביאו את זה מאוחר.

<עודד פורר (ישראל ביתנו):>
ואנחנו סברנו שאנחנו עושים את זה רטרואקטיבית.

<היו"ר משה גפני:>
חבר הכנסת דודי אמסלם, אני מברך אותך לרגל כניסתך למועדון של חברי ועדת הכספים. שיהיה לך בהצלחה.

<דוד אמסלם (הליכוד):>
תודה רבה.

<איתן ברושי (המחנה הציוני):>
כניסה שקטה.

<היו"ר משה גפני:>
פה יותר מעניין מאשר בהנהלת הקואליציה. יש ימים.

<דוד אמסלם (הליכוד):>
בוא נסכם שתמיד פה זה מעניין. 

<היו"ר משה גפני:>
תודה. עודד.

<עודד פורר (ישראל ביתנו):>
אנחנו כשהעברנו את הוראת השעה, סברנו שזה רטרואקטיבי ובסוף זה הפך להיות לא רטרואקטיבי. זה קורה פה הרבה פעמים, אחרי שאנחנו מאשרים משהו מסתבר שלא מה שאמרו לנו זה מה שאישרנו. 

והפעם השלישית היא מה קורה ב-2019, ופה אני חושב שצריך לקיים גם על זה דיון. הממשלה צריכה לבוא ולהגיד - - -
<היו"ר משה גפני:>
מה לעשות. יש לך עצה?

<דוד אלחיאני:>
כן, תשאירו - - -
<היו"ר משה גפני:>
ב-2019 אנחנו נגיע ל-2019. יהיו מקומות שהוראת השעה תסתיים. 
<עודד פורר (ישראל ביתנו):>
אפשר גם הוראות שעה להאריך. 

<היו"ר משה גפני:>
לא רק הוראת שעה. יכול להיות דברים נוספים.

<דוד אלחיאני:>
הוראת שעה יכולה להיות קבועה.

<היו"ר משה גפני:>
חשבתי שמאז הישיבה הקודמת אתה קצת התמתנת. לא. תודה רבה. חבר הכנסת איתן ברושי, בבקשה.

<איתן ברושי (המחנה הציוני):>
אדוני היושב-ראש, חברי הכנסת, חבריי מהרשויות, יש פה שתי סוגיות. אחת, הקריטריונים ותיקונים המתחייבים במפה, והשאלה השנייה של תום הוראת השעה.
אני רוצה לומר על תום הוראת השעה, שהסיבות שהביאו אותנו להוראת השעה לא הסתיימו. השיקולים שהיו בהוראת השעה היו נכונים כתוצאה ממפה שלא הייתה ברורה עד הסוף, וקודם כול, גפני, אתה יודע, כל המחמאות.

אבל בגדול, השיקולים שהביאו אותנו למפת הוראת השעה, הם לא השתנו, הם נשארו, אף יישוב לא זז מהמיקום שלו, שום בעיה עקרונית, להיפך. על-פי נתונים שיש בצפון, האיום הביטחוני גובר, ובאותה מידה גם יש המשך הגירה שלילית. יש הגירה שלילית, בשבוע הבא יש פה יום לגליל, יציגו נתונים של הגירה שלילית. זאת אומרת שלא השתנה משהו, שגית, לא השתנה משהו בבסיס הנתונים שאומר לנו, תוותרו על הוראת השעה.

לכן, לחבריי בוועדה, לקראת תקציב 2019 אני מציע בעיקרון לא לוותר על המפה של הוראת השעה, אני מדבר על העיקרון. אין שום שינוי ואני מקווה שגם הממשלה לא תעשה שינוי לרעה במפות העדיפות משום שהן חיוניות למטרות שלשמן הן נוצרו, והמפה של היום לפני השינויים היא מפה טובה.
הדבר השני, שפה אני חושב הייתה טעות בסיסית אבל אין לי טענות כי זה היה מהלך דרמטי מה שגפני הוביל – יש הבדל גדול בין יישובים צמודי גדר בעוטף עזה ליישובים צמודי גדר בגבול לבנון. בגבול לבנון אין הגדרה ברורה מה זה צמוד גדר. לקחו את הנוסחה של השיקול שני קילומטר שהיא נוסחה סתמית, בעוטף עזה זה 4 קילומטר עד 7 קילומטר. בעוטף עזה 0.4 זה הגדר. בלבנון אין הגדרה של 4.

מאיפה נוצרו המרחקים? הייתה ממשלה, נכון. הממשלה שעיצבה את זה, ממשלת רבין ז"ל, היא קבעה 9 קילומטר, זה גם בטווח שצריך לעשות ממ"ד יותר גדול, יותר עבה, ממ"ד ב-9 קילומטר עולה 50,000 שקלים יותר מממ"ד רגיל, והממשלה כרגיל מזייפת, נותנת רק 11,000 שקלים תמיכה.

בעוטף עזה קבעו 4 קילומטר. למה קבעו 4? חדירות, מנהרות, מרגמות, נק"ל וכל מה שמתחייב מטווח קצר לגדר, שהיא גדר עוינת גם בצפון, גם בגבולות אחרים. 

לכן אני חושב שיש פה טעות עקרונית. אנחנו רצינו לומר את מה שפעם הממשלה הייתה אומרת – קו עימות הוא קו עימות, לא חשוב שום סוציואקונומי. מי שיושב על הגדר מקבל את המקסימום, גם אם הוא יישוב חזק.

<עודד פורר (ישראל ביתנו):>
חד-משמעית. 

<איתן ברושי (המחנה הציוני):>
כמו מטולה למשל. מה היה פעם במטולה? אמרו, מטולה לא צריכה לקבל את המקסימום. אז ניסו לתת אפילו לרמת ישי, לידי, כדי לאזן עם סוציואקונומי – דבר הזוי. 

קו גדר הוא קו גדר, ובקו גדר לא פוגעים. קו גדר מקבל את המקסימום, צריך להגיד מה המרחק – היה 9, מישהו רוצה להגיד פחות – לא פחות מעוטף עזה. זה אותה מנהרה שצפויה גם בלבנון. 

ולכן אני חושב שצריך לומר בעיקרון, מי שצמוד גדר, אין לו קריטריון חוץ ממאה אחוז סיוע. תודה.

<היו"ר משה גפני:>
תודה. חבר הכנסת פרי, בבקשה.

<יעקב פרי (יש עתיד):>
אני אהיה מאוד קצר.

<היו"ר משה גפני:>
כן, זה יהיה חיוני כי אני רוצה לתת לראשי הרשויות גם. 

<יעקב פרי (יש עתיד):>
שמעתי את דברי הפתיחה שלך, שאתה לא מתכוון לשנות את החוק, ואת העיוותים בכוונתך לתקן.
<היו"ר משה גפני:>
כל דבר צריך בחקיקה.

<יעקב פרי (יש עתיד):>
בסדר. 

<איתן ברושי (המחנה הציוני):>
חוק ההסדרים סובל הכול. 

<יעקב פרי (יש עתיד):>
ולהביא אותם לאישור בחוק ההסדרים – חוק שאני לא אוהב אבל במקרה הזה - - -

<היו"ר משה גפני:>
לא משנה, אז אפשר למצוא משהו אחר. לעשות את זה קצר.

<יעקב פרי (יש עתיד):>
אני רוצה לתמוך בחום רב גם בהענקת הבונוס השווה או הכמעט שווה מהדרום לצפון. קראתי בעיון רב את מכתבו של ראש עיריית נהריה, הוא עושה עליי רושם רב ואני חושב שצריך בעניין הזה להטות – אני מבין שיש עיוותים - - 
<היו"ר משה גפני:>
נכון.

<יעקב פרי (יש עתיד):>
- - בגלל הנושא של המדד הפריפריאלי, מיקום המועצה. למשל, אם אנחנו לוקחים מועצות בצפון – שאני קצת יותר בקי בהן – בין מעלה יוסף למטה אשר, יש שם כמה עיוותים שאני בספק אם אפשר יהיה בוועדה לדייק אותם על הסנטימטר, אבל אני רוצה להגיד שאני תומך גדול בתיקון העיוותים.

<היו"ר משה גפני:>
מאה אחוז.

<יעקב פרי (יש עתיד):>
אני הייתי שמח – קראתי מהפרוטוקול הקודם את דבריו של ראש מועצת כפר ורדים על עניין הרצפה, אם אינני טועה.

<סיון יחיאלי:>
נכון. 

<יעקב פרי (יש עתיד):>
הייתי מאוד שמח אם אפשר, יש לי ספק אם אפשר באמת לתקן את החוק עד כדי כך, אבל השאיפה תהיה כך. 

<היו"ר משה גפני:>
אבל הוא יכול לתקן. הוא עצמו יכול לתקן, ונראה, עוד נדבר איתו. 

<יעקב פרי (יש עתיד):>
תודה רבה, אדוני.

<היו"ר משה גפני:>
תודה. חבר הכנסת בר-לב.

<עמר בר-לב (המחנה הציוני):>
תודה רבה. ראשית, אני מצטרף לדבריו של יעקב פרי. אני חושב שהוועדה הזאת בהחלט צריכה לתקן את העיוותים. אני זוכר שגם לפני שנה אתה עשית את המקסימום בשביל לתקן את העיוותים, שחלקם תוקנו. 

אין ספק שהקביעה – בעיקר של נהריה, גם ראיתי את המכתב שהוציא ראש העיר – שעל-פי נגזרת של זמן יורד אחוז הפטור, זה לא הגיוני, ובוודאי שאנשים לא יכולים לעשות שם תכנון לטווח ארוך, ואם נדמה לי נהריה רוצה כמעט להכפיל את מספר התושבים וזה ייקח כמה שנים, אז בוא נחכה כמה שנים ואחרי שזה יקרה אז אנחנו נדבר על הקיצוצים.

בכל מקרה של עיוותים צריך ללכת לקולא כי מדינת ישראל היא חזקה כלכלית, ואם אנחנו לא נחזק את המקומות האלה ואם יש התלבטות – איך היינו אומרים, גפני, אתה ואני בצבא – אם יש ספק אין ספק, אז אותו דבר כאן.

<היו"ר משה גפני:>
אבל לא כולם בממשלה יודעים את זה. 

<עמר בר-לב (המחנה הציוני):>
לא כולם היו יחד איתנו בצבא, גפני, אבל זו בדיוק האמירה שצריכה להיות כאן. אם יש ספק, אין ספק וצריך ללכת לקולא, חד-משמעית. 
<היו"ר משה גפני:>
תודה רבה. רועי, בבקשה.

<רועי פולקמן (כולנו):>
שתי הערות נוספות. אחת, אני מצטרף למה שאמר חבר הכנסת פורר על עניין הפינג-פונג לאנשים, ובעיקר האנומליה כשהיישוב מתחזק סוציואקונומית. זה עיוות רוחבי בכל מודל ההטבות היום של משרד הפנים כי אתה בעצם מתגמל לרעה, אתה פוגע ביישוב שמתחזק, והרי זו כל מטרת הטבות המס.

<היו"ר משה גפני:>
לזה אין לי פתרון.
<רועי פולקמן (כולנו):>
נכון. אבל אני כן רוצה להגיד - - -
<היו"ר משה גפני:>
אז צריך לעשות על הכול. 

<איתן ברושי (המחנה הציוני):>
הפתרון הוא גזרת הגבול. 

<היו"ר משה גפני:>
לא על זה אני מדבר. 

<עודד פורר (ישראל ביתנו):>
הפתרון הוא באחוזים שאתה נותן למרחק לעומת הסוציואקונומי. 

<היו"ר משה גפני:>
בסדר, אבל אתה לא פותר את הבעיה. 

<רועי פולקמן (כולנו):>
נכון. הדבר שאני כן מבקש זה שטיפה נרחיב את המבט כי גם הוא מונח על שולחן הוועדה. במקביל עשינו כאן את תיקון "ערי עולים". הרי בסוף, כשבאים כאן ראשי הרשויות ורוצים למשוך אוכלוסיות ולחזק את הרשות שלהם, אז הטבות מס זה דבר אחד אבל אם מחר היו לי 100 מיליון שקלים להוסיף, לא בטוח שהייתי שם אותם בהטבות המס, הייתי שם אותם בבר-לב ליד נהריה ומחזק אוכלוסייה - - -

<היו"ר משה גפני:>
רועי, אני רוצה לנצל את מה שאמרת.
<רועי פולקמן (כולנו):>
לא, אני מדבר על אזור התעשייה בר-לב, בין כרמיאל לנהריה.

<היו"ר משה גפני:>
רועי, אני רוצה לנצל את מה שאמרת. אני הולך לקיים דיון בימים הקרובים על הנושא של קרן הארנונה.

<רועי פולקמן (כולנו):>
כן, מאוד חשוב. 

<היו"ר משה גפני:>
שם יעלה גם הנושא של "ערי עולים".

<רועי פולקמן (כולנו):>
מצוין. 

<עודד פורר (ישראל ביתנו):>
שם יש בעיה חמורה - - -

<קריאות:>
- - -

<איתן ברושי (המחנה הציוני):>
יש פה כמה רשויות שנסגרות. 

<היו"ר משה גפני:>
מיקי רוזנטל, אתה ביקשת ממני בשבוע שעבר לקיים על זה דיון. יהיה דיון, בעזרת השם, בימים הקרובים אנחנו מתאמים את זה. 

<מיקי רוזנטל (המחנה הציוני):>
נכון, אני מחכה. 

<היו"ר משה גפני:>
לא, לא צריך הרבה לחכות. 

<רועי פולקמן (כולנו):>
למה אני אומר את זה? כי חשוב לומר שבתוך ההסתכלות איך מחזקים את הפריפריה, והפריפריה הרחוקה, הטבות המס זה כלי אחד. אני חייב לומר, הוא אפילו אחד הכלים לא המרכזיים כי בסוף, היכולת למשוך אוכלוסייה לנהריה ולחזק אותה, בסוף או-טו-טו נהריה ממילא לא תהיה במודל ההטבות כי היא תגדל מעל 75,000 איש. 

<היו"ר משה גפני:>
כן, גם זה אני לא בטוח - - -
<איתן ברושי (המחנה הציוני):>
מאיפה המציאו את הקריטריון הזה?

<רועי פולקמן (כולנו):>
ולכן, כדי שנהריה תהיה עיר חזקה - -

<עודד פורר (ישראל ביתנו):>
אפשר לבטל את המגבלה הזאת.

<רועי פולקמן (כולנו):>
- - והיא צריכה להיות עיר חזקה והיא צריכה לקבל הטבות, הכלי הוא לא הכלי הזה כי בסוף, כשערים הן גדולות ואתה תיתן הטבות מס, אתה יודע מה יקרה. זה ימשוך את כל הסכום, ואני מעדיף שהוא יקבל כסף להסכם גג לבניית תשתיות מבני ציבור ואני מעדיף שהוא ייתן הטבות למפעלי הייטק באזור בר-לב וימשוך אוכלוסייה שתרוויח, ויקבל למרכז רפואי גליל כסף. 

אתה שואל אותי אם היו לי עכשיו 100 מיליון שקלים, איפה הייתי שם אותם – במרכז רפואי גליל, אזור הייטק בר-לב ותשתיות ציבוריות, ולא בעוד 100 מיליון, ברגע שנהריה תעבור את ה-75,000 אז היא תצטרך לקבל 100 מיליון בהטבות מס. זה חשוב אבל זה משני לדברים האחרים שם. 

<היו"ר משה גפני:>
תודה. אני חולק עליך בעניין הזה. 75,000 תושבים זה לא גזירה. זה כתוב, יכול להיות שצריך לתקן. 

<רועי פולקמן (כולנו):>
לא, אבל זה לא מושך אוכלוסיות לאורך זמן. הציגו את הניתוח של זה, זה מיליארד ו-400 מיליון שקל. 
<היו"ר משה גפני:>
יש בונוס שאנחנו צריכים לתת לערים בסדרי גודל כאלה, שהן פריפריאליות והן צמודות גדר.

<רועי פולקמן (כולנו):>
אני בעד, אבל הכסף מוגבל. אם אני יכול לתת להם 100 מיליון שקל למבני ציבור והייטק, תן להם. 

<היו"ר משה גפני:>
טוב. אני מכיר את תקציב המדינה. 

<מיקי רוזנטל (המחנה הציוני):>
תעשו נטו עיריות ותראה. 

<רועי פולקמן (כולנו):>
נכון. אז עשינו להייטק. 

<היו"ר משה גפני:>
תגיד לי, אתה רוצה להפסיק להציע הצעות עכשיו?

<מיקי רוזנטל (המחנה הציוני):>
למה? הצעה רעה? נטו עיריות זה נראה לי - - -

<היו"ר משה גפני:>
תודה. חבר הכנסת מוסי רז, אני מבקש אם אפשר לקצר. אני רוצה לתת לראשי הרשויות. בבקשה.

<מוסי רז (מרצ):>
ממש בקיצור. אני מצטרף לאלה שמבקשים את התיקון של העוול אבל אני רוצה להוסיף כאן משהו. השיטה שלנו שאנחנו נותנים זיכויים במס היא מחזקת את החזקים, ובזה היא גם מחזקת את היישובים הללו. אני לא חולק על כך ולכן אני תומך, אבל אנחנו חייבים למצוא דרך לסייע גם למוחלשים ביישובים הללו, שהם לא משלמים מס ולא נהנים מהשיטה הזאת ולא נהנים מהזיכוי הזה. ואת זה אנחנו צריכים לעשות או בסוג של מענק או מס הכנסה שלילי או בדרך של שירותים, ואנחנו צריכים לחשוב על זה לעומק לקראת הבאות. 

<היו"ר משה גפני:>
תודה רבה. חבר הכנסת מיקי זוהר, רכז הקואליציה בוועדת הכספים.

<יצחק הרצוג (המחנה הציוני):>
וממלא מקום יו"ר הוועדה. 

<מכלוף מיקי זוהר (הליכוד):>
אדוני, לקחת לי תואר. 

<איתן ברושי (המחנה הציוני):>
חשבתי שתגיד – יו"ר לשעבר של צדק חלוקתי. 

<מכלוף מיקי זוהר (הליכוד):>
חברי דודי אמסלם נאבק שאני אקבל אותו – יושב-ראש ועדת הכנסת. 
<היו"ר משה גפני:>
אתה לא נותן לי להשלים.

<מכלוף מיקי זוהר (הליכוד):>
ושכחת מזה - - -

<היו"ר משה גפני:>
אני רוצה לברך אותך על זה שחבר הכנסת דודי אמסלם נאבק על זה שאתה תהיה יושב-ראש ועדת הכנסת, ואנחנו כולנו מברכים אותך על העניין הזה.

<מכלוף מיקי זוהר (הליכוד):>
ואני מברך את דודי. 

<היו"ר משה גפני:>
ושתהיה שגריר שלנו. 

<מכלוף מיקי זוהר (הליכוד):>
ואת הקב"ה. 

<היו"ר משה גפני:>
בבקשה.

<מכלוף מיקי זוהר (הליכוד):>
כמה נושאים. נושא ראשון, נהריה. אני שואל את עצמי שאלה: אנחנו השתגענו? 

<אחמד טיבי (הרשימה המשותפת):>
לפי החודש האחרון, כן. 

<מכלוף מיקי זוהר (הליכוד):>
לא ,טיבי, לא. מדינת ישראל החליטה בצעד נכון ומבורך להגדיל את כמות הדירות במדינת ישראל על מנת להוריד את מחירי הדיור. 

<מוסי רז (מרצ):>
שכר הדירה.

<מכלוף מיקי זוהר (הליכוד):>
שכר הדירות, בסדר. שר האוצר מתחיל לראות הישגים בנושא ורואים שגם מתחילים לרדת המחירים, ואנחנו כמובן מברכים אותו על כך. 

אבל מצד שני, יד אחת נותנת ויד שנייה לוקחת. באים לעיריית נהריה, אומרים לה – בואו תעשו הסכם גג. תגדילו את העיר. עיריית נהריה אומרת כמובן, אנחנו רוצים להיות חלק מההצלחה, ואז אומרים לה – רגע, אם אתם גדלים מעל 75,000 תושבים, אנחנו לוקחים לכם את הטבות המס. 

זו חלמאות לשמה, אין לזה הגדרה אחרת וצריך להביא את זה לתיקון באופן מיידי. זה לא ייתכן שניתן הרחבה של עיר מצד אחד אבל ניקח לה הטבות מצד שני. זה פעם אחת.

פעם שנייה לגבי העיר נהריה, יש לידה קיבוץ במרחק של מטרים ספורים, זוכה להטבת מס מפליגה, מקסימלית.
<קריאה:>
אתה מתכוון לסער?

<מכלוף מיקי זוהר (הליכוד):>
קיבוץ סער. ונהריה פחות. אני אזרח שצריך לקבל החלטה. הרי למה נתנו את הטבות המס? לעודד הגירה חיובית לרשויות קטנות, חלשות, שאנחנו רוצים לעזור להן להתפתח עם אוכלוסייה חזקה. הרי גם ההטבה – למי שלא יודע כי אנחנו חוקקנו פה את החוק הזה – מגיעה בסופו של דבר רק למי שגם באמת מרוויח קצת כסף. אלה שמרוויחים שכר מינימום לא נהנים מההטבה הזאת, אלא אנשים שמרוויחים קצת יותר משכר מינימום ומעלה. 

ואני רוצה להביא אוכלוסייה כזו לעיר נהריה, והוא צריך לבחור – האם ללכת לגור בקיבוץ סער, קיבוץ יפה לכל הדעות - - -

<יורם ישראלי:>
אין מקום.

<מכלוף מיקי זוהר (הליכוד):>
לא משנה, או אם הוא רוצה ללכת לגור בעיר נהריה. איפה הוא ילך לגור? בקיבוץ סער הוא מקבל תנאים יותר טובים, מקבל הטבת מס יותר גבוהה – חלמאות לשמה, חברים. 

<היו"ר משה גפני:>
לא חלמאות. תגיד שיש עיוות אבל זה לא חלמאות.

<מכלוף מיקי זוהר (הליכוד):>
זה עיוות שצריך לתקן אותו מיידית.

<היו"ר משה גפני:>
מדובר על יישובים קטנים. 

<מכלוף מיקי זוהר (הליכוד):>
זה פעם אחת, עיריית נהריה. פעם שנייה, העיר נתיבות. אנחנו מקבלים את מפת ההטבות המעודכנת ואנחנו רואים שאופקים ברוך השם צמחה, ובצדק, כי אופקים זו רשות שקשה להביא לה אוכלוסייה וצריך לעזור לה לגדול בהטבות המס כדי להביא עוד אוכלוסייה, ומגיע לה הגדלה ואנחנו נתעקש גם שהיא תישאר בהגדלה, אבל נתיבות – שזו עיר זהה לחלוטין לעיר אופקים, באותו מצב סוציואקונומי, באותו מיקום גיאוגרפי, אותה כמות תושבים, אותן בעיות – היא נשארת על אותם אחוזים, היום אופקים בערך על 18% ונתיבות 13%. 13% או12%?

<תמיר עידאן:>
- - - 7%, זה שכחת להגיד. 

<מכלוף מיקי זוהר (הליכוד):>
תכף נגיע אליך, אתה השלישי. 

<דוד אלחיאני:>
אנחנו השלישיים. 

<היו"ר משה גפני:>
רגע, איך 7%? הוא מדבר על 12, על 18. 

<דוד אלחיאני:>
לא, אנחנו מדברים על המועצות האזוריות. 

<היו"ר משה גפני:>
בחייכם, אל תתערבו בין העשירים. 

<קריאה:>
- - -

<היו"ר משה גפני:>
נתיבות 13%. אתה רק שכחת שאתה פה בוועדה צעקת שצריך להעלות את הבונוס, אז זו התוצאה.

<מכלוף מיקי זוהר (הליכוד):>
זה לא קשור אליי. אז למה נתיבות לא קיבלה?

<היו"ר משה גפני:>
אז זה צריך עכשיו לתקן. בסדר.
<מכלוף מיקי זוהר (הליכוד):>
למה נתיבות לא קיבלה? צריך לתקן אותה, היא צריכה להיות שווה לאופקים. 

<היו"ר משה גפני:>
לא, אל תגיד חלמאות. אתה עמדת פה וצעקת. 

<מכלוף מיקי זוהר (הליכוד):>
זה לא נכון. זה חלמאות כי אם עושים מדד פריפריאלי, ובמדד הפריפריאלי קובעים קריטריונים - -
<היו"ר משה גפני:>
בסדר. קריטריונים. על-פי הקריטריון זה מה שקרה.

<מכלוף מיקי זוהר (הליכוד):>
- - שמבדילים בין אופקים לבין נתיבות זה חלמאות כי אין הבדל בין שתי הרשויות האלה.

<היו"ר משה גפני:>
טוב. תחפש מילה אחרת בלקסיקון, אבל זה בסדר.

<מכלוף מיקי זוהר (הליכוד):>
בסדר. אז אני אומר, לא יעלה על הדעת – נתיבות צריכה להיות זהה לאופקים, נקודה. 

דבר שלישי, מועצות אזוריות. הבאנו פה תיקון חשוב שאומר שאם 50% ויותר מהיישובים בתוך מועצה נכללים בתוך מפת ההטבות, כל היישובים כולם ייכללו בתוך המפה. הרי למה עשינו את זה? איך מסביר ראש מועצה לבני היישוב שלו שאחד מהיישובים שלו כן מקבל הטבת מס, והשני לא מקבל? הוא לא יכול לעשות את זה, זה בלתי אפשרי. 

ולכן, ברגע ש-50% ויותר נכללים, ראוי שכולם ייכללו. אז לא יכול להיות שאנחנו נעשה שינוי בעניין הזה, בטח ובטח במצב שיש רוב של יישובים שמצוי בתוך מפת ההטבות.

עכשיו לשאלתך, תמיר, למה אתם 7% ורשויות - - -
<היו"ר משה גפני:>
על מה אתה מדבר? על איזו מועצה אתה מדבר?

<מכלוף מיקי זוהר (הליכוד):>
שדות נגב.

<דוד אלחיאני:>
גם בקעת הירדן אותו דבר.

<יורם קרין:>
גם עמק המעיינות.

<מכלוף מיקי זוהר (הליכוד):>
ברור לנו שאנחנו לא יכולים לתת למועצות האזוריות הטבות מס שהן שוות לערים כי במועצה אזורית יש איכות חיים שונה ויש אטרקציות הרבה יותר טובות, ולגור במועצה אזורית זה יותר פשוט - - -
<תמיר עידאן:>
בין 18% ל-7% יש - - -
<מכלוף מיקי זוהר (הליכוד):>
אז אני אומר שאנחנו רוצים להעלות את מפת ההטבות ולתת הטבות יותר טובות ואנחנו רוצים להביא את העיר נתיבות למצב שהיא שווה לעיר אופקים, אז אנחנו צריכים גם להתחשב בהשלכות הסביבתיות, כולל המועצות האזוריות. אז אנחנו לא יכולים לפגוע במועצות אזוריות - -
<היו"ר משה גפני:>
טוב.

<מכלוף מיקי זוהר (הליכוד):>
- - אנחנו לא יכולים לפגוע בעיר נתיבות, אנחנו לא יכולים לפגוע בעיר נהריה, כי הסיפור הזה הופך להיות ברדק שלם.

עכשיו לסיכום. אני מניח שאחריי ידבר יושב-ראש הקואליציה. 

<איתן ברושי (המחנה הציוני):>
אתה מציע להשאיר את המפה הקיימת?

<היו"ר משה גפני:>
תעשו לי טובה, מה זה עכשיו פה? כוילל, שאתם לומדים בחברותא?

<איתן ברושי (המחנה הציוני):>
אני שואל אותו מה הוא מציע. 

<יצחק הרצוג (המחנה הציוני):>
כי עוד לא שמעו את ראשי הרשויות. 

<איתן ברושי (המחנה הציוני):>
אבל תן לו להשלים משפט. 

<היו"ר משה גפני:>
איתן. הוא דיבר הרבה זמן.

<איתן ברושי (המחנה הציוני):>
הוא לא אמר כלום בסוף.

<היו"ר משה גפני:>
הוא אמר. הוא אמר הרבה דברים.

<מכלוף מיקי זוהר (הליכוד):>
עכשיו אני הולך להגיד. זה השלב שאני הולך להגיד. משפט אחרון. יושב-ראש הקואליציה תכף ידבר ואני אמרתי לו כך – אנחנו לא נוותר על פסיק משלושת הדברים שאמרתי עכשיו. 

<היו"ר משה גפני:>
בסדר.

<מכלוף מיקי זוהר (הליכוד):>
על פסיק. בכל מחיר. יקרא את הדברים ויקשיב להם גם שר האוצר - -

<היו"ר משה גפני:>
זה לא שר האוצר.

<מכלוף מיקי זוהר (הליכוד):>
- - גם יושב-ראש ועדת הכספים - -

<היו"ר משה גפני:>
זה כן.

<מכלוף מיקי זוהר (הליכוד):>
- - גם כל מי שגורם, גם רשות המסים – על פסיק ממה שאמרתי. לא לגבי נהריה, לא לגבי נתיבות ולא לגבי המועצות האזוריות. תודה רבה.

<היו"ר משה גפני:>
תודה. חבר הכנסת הרצוג, בבקשה.

<יצחק הרצוג (המחנה הציוני):>
תודה רבה. אני אומר בקצרה. קודם כול, אני מסכים עם דבריהם של קודמיי. אני רק רוצה להצביע על שתי נקודות. מפת האיומים – מפת האיומים מדרום ומצפון היא מאוד מאוד ברורה. אני בדיוק מחזיק פה הערכה אסטרטגית לאומית לישראל שיצאה עכשיו. הצפון – עדיפות עליונה. הוא רוצה למשוך משפחות שבאות מן המרכז, אתה רואה את זה אתגר לאומי, זה חלק מתפיסת העולם ותפיסתה של ממשלת ישראל לדורות. 
הדבר הראשון זה להכות בהטבות המס? זה נראה הזוי ובלתי סביר בעליל. אני מלווה את הנושא הזה הרבה מאוד שנים, אני עוד זוכר את יהודה שביט ז"ל, קודמו של יורם ב-2003, מתחנן לקו העימות, ואני חושב שכל מי שמסתכל על הנתונים מבין שיש התחזקות דווקא של הפריפריה וזו תהיה טעות מרה, פשוט טעות מרה להכות במעמד בינוני שרוצה להגיע ליישובים הללו, במיוחד אנשים שנותנים בעצם שירותים לכל הסביבה – יש רופאים ומורים וכיוצא בזה, שלא מוכנים להגיע בלי ההטבות הללו. 

לכן, אני רק חוזר על הקריאה. אני חושב שוועדת הכספים צריכה להיות מאוד נחרצת וברורה בעניין הזה. תודה רבה.

<היו"ר משה גפני:>
תודה רבה. יושב-ראש הקואליציה, חבר הכנסת דודי אמסלם. רק בבקשה, לפני כן אני רוצה להתייחס לדברים האלה, שנדע את מה שאנחנו יודעים, ואני רוצה לחזור ולהזכיר את זה.

אם לא היינו עושים את החוק הזה, בג"ץ היה פוסל את כל הטבות המס. 

<יצחק הרצוג (המחנה הציוני):>
נכון.

<היו"ר משה גפני:>
לא היו הטבות מס ביישובים, עם כל מה שנלווה לעניין – והיה לי ויכוח עם חלק מהממשלה, שהם אמרו, לא צריך הטבות מס, זה הרבה כסף, עדיף לתת חינוך, רווחה - -

<יצחק הרצוג (המחנה הציוני):>
הממשלה תמיד שונאת לתת הטבות.

<היו"ר משה גפני:>
- - תשתיות וכל הנלווה לעניין הזה. אני גרתי באופקים למעלה מ-20 שנה, אני יודע את המשמעות שאתה רוצה להביא מנהל מחלקת חינוך ליישוב. אם אתה לא נותן הטבות מס שמגיעות לאיש עצמו, למשפחה עצמה, הוא לא יבוא.

<יצחק הרצוג (המחנה הציוני):>
בדיוק.

<היו"ר משה גפני:>
ולכן, החלק הזה הוא חלק ברור לחלוטין. אני מודה, הישיבה הזאת זה הודאה בטעויות, שלא הייתה ברירה. לא הייתה לנו שום ברירה, אחרת לא היינו מעבירים את החוק. ואני עומד באומץ מול כל ראשי הרשויות ואני אומר בואו נתקן, אבל שתדע, אם אתה נחרץ – אני אומר לך, חבר הכנסת מיקי זוהר – אם אתה נחרץ בכל הדברים האלה, כל דבר יש לו השלכת רוחב.

<מכלוף מיקי זוהר (הליכוד):>
בסדר. 

<היו"ר משה גפני:>
בסדר. השלכת רוחב זה או שמקטינים לכולם - - -

<מכלוף מיקי זוהר (הליכוד):>
או שמגדילים. 

<היו"ר משה גפני:>
מאה אחוז.

<מיקי רוזנטל (המחנה הציוני):>
תביא כסף. תביא כסף.
<היו"ר משה גפני:>
או שהולכים לשר האוצר ואומרים - - -

<קריאות:>
- - -

<מכלוף מיקי זוהר (הליכוד):>
אז לך כבר לשר האוצר ותביא עוד 200 מיליון שקל. יש כסף. 

<היו"ר משה גפני:>
חבר הכנסת דודי אמסלם, בבקשה.

<יצחק הרצוג (המחנה הציוני):>
בוא נראה אותך, מיקי. 

<היו"ר משה גפני:>
רבותיי, אני לא שולל את זה. בבקשה.

<מכלוף מיקי זוהר (הליכוד):>
עוד 200 מיליון ויש כסף.

<דוד אמסלם (הליכוד):>
קודם כול, הטבות המס זה לא המצאה שבעצם אנחנו עסוקים בה בשנים האחרונות. רבותיי, אני מכיר אותה עשרות שנים.

<היו"ר משה גפני:>
נכון.

<דוד אמסלם (הליכוד):>
זה אחד. דרך אגב, הכול היה לפי קריטריונים גם אז, הכול בסדר. דבר שני, אני עושה הבחנה בין הסיפור של מה שנקרא "ערי עולים" לבין ההטבה לאזרח, זה שני דברים. יש עיריות שהן חזקות והאזרחים שלהן עניים, והפוך, יש עיריות שהן מאוד מאוד חלשות והאזרחים שלהן עשירים, כך שאין קשר בין הדברים הרבה פעמים. 

לגבי העניין הזה בכללותו, ואני לא בקי באמת בכל הקריטריונים, משה, אני מבקש שאנחנו נשב – יש לזה מבחינתנו משמעות קואליציונית רחבה, זה נושא מז'ורי. אני רוצה להיכנס לתמונה בעניין הזה ואני רוצה לשבת איתך, אני ומיקי, ולנסות לפתור את העניינים על מנת לטייב את העניין.

<היו"ר משה גפני:>
בבקשה. אין בעיה.

<דוד אמסלם (הליכוד):>
קח רק בחשבון שהיום אנחנו נמצאים בשנת בחירות.

<היו"ר משה גפני:>
בחירות מוניציפליות. אנשים יבינו אותך לא נכון. 

<דוד אמסלם (הליכוד):>
אנחנו מדברים בבחירות מוניציפליות.

<רועי פולקמן (כולנו):>
יו"ר קואליציה צריך להיזהר במלים. 

<דוד אמסלם (הליכוד):>
נגיד ככה, כל אחד שייקח את זה לאן שהוא רוצה. אבל בגדול, אנחנו מדברים כרגע בוודאי בדברים האלה רק על תיקונים למעלה ולא למטה כי יש לזה משמעויות בשעת הבחירות. 

אז בוא תקבע לנו פגישה אצלך לאחר הדיון וננסה לרבע את המעגל.

<היו"ר משה גפני:>
טוב. בשמחה רבה. אני גם אציג בפניכם את הבעיות.

<דוד אמסלם (הליכוד):>
בסדר גמור.

<היו"ר משה גפני:>
מאה אחוז. תודה רבה. יורם קרין, ראש הרשות של עמק המעיינות. 

<יורם קרין:>
אני בעצם מצטרף לדברי חבריי. קודם כול, מודה לך ולכל חברי הכנסת. החוק של הטבת המס היה מאוד חשוב. אני מציף רק את הנושא שכבר הזכירו אותו פה חברי הכנסת, וזה של המועצות האזוריות. 
כמו שבעיר לא ייקחו שכונה אחת החוצה ויגידו היא לא נכללת, מועצות אזוריות זה אוסף יישוביהן. אם רוב היישובים, מחצית ומעלה, נכללים בהטבת המס, חובה להאריך את הוראת השעה, להכניס את זה קבוע, שגם כל היישובים ייהנו. אי אפשר במרחק של כמה מאות מטרים להפריד בין יישוב ליישוב. אני מציע להאריך את הוראות החוק או להכניס את זה לחוק. תודה רבה.
<עמר בר-לב (המחנה הציוני):>
יורם, אתה יודע שאצל גיורא מצפון לך בדיוק יש לו שני יישובים שהם מחוץ - - -

<רועי פולקמן (כולנו):>
שנבין שנייה, יש המון שיח מסביב - - -

<היו"ר משה גפני:>
אתה יכול להגיד מה אתם מקבלים? 

<רועי פולקמן (כולנו):>
כמה אחוז מתושבי עמק המעיינות מקבל - - -

<היו"ר משה גפני:>
שואל חבר הכנסת רועי פולקמן אם אפשר שראש רשות – אם הוא רוצה – שיגיד מה מקבלים היום.

<רועי פולקמן (כולנו):>
איזה אחוז מהתושבים מקבל את הטבת המס?

<יורם קרין:>
אני אגיד בדיוק. אצלנו יש 24 יישובים, מתוכם שבעה נמצאים יותר מ-7 קילומטר מהגבול עם ירדן, ולכן הם לא בתוך החוק. 

<רועי פולקמן (כולנו):>
כמה תושבים?

<יורם קרין:>
מתוך כ-14,000 תושבים, 9,000 בפנים, 5,000 בהוראת שעה. 

<רועי פולקמן (כולנו):>
הם מקבלים בפועל? 

<היו"ר משה גפני:>
כן. זה מה שהוא ענה. 

<יורם קרין:>
כן. אני אומר, אלה - - -

<שגית אפיק:>
הוא לא ענה. הוא ענה על הוראת השעה.

<קריאות:>
- - -

<רועי פולקמן (כולנו):>
בפועל, עומדים בסף המס כדי לקבל. 

<מכלוף מיקי זוהר (הליכוד):>
הם יעזבו את המועצה האזורית ויעברו למועצה אזורית אחרת. 
<יורם קרין:>
בפועל, מתוך 14,000 כ-9,000 מקבלים קבוע, 12% - זה היה 10%, זה עלה ל-12% בגלל המדד הפריפריאלי – הם בתוך החוק.

<רועי פולקמן (כולנו):>
12%מהתושבים?

<קריאות:>
לא. 

<רועי פולקמן (כולנו):>
את האחוזים אני יודע.

<קריאה:>
רועי, מה אתה שואל? כמה מקבלים? 

<היו"ר משה גפני:>
שואל חבר הכנסת רועי פולקמן - - -
<עודד פורר (ישראל ביתנו):>
את כל הנתונים האלה יש לרשות המסים, לא בהכרח להם. 
<קריאות:>
- - -

<עודד פורר (ישראל ביתנו):>
מאיפה הוא יודע מי מהתושבים שלו מקבל הטבת מס?

<קריאה:>
הנתון רק אצל רשות המסים. 

<היו"ר משה גפני:>
רועי, נגיע לזה, שאלה טובה. נשאל את נטליה, היא יודעת יותר ממנו בעניין של מה שאתה שאלת. הוא מכיר את המערכת כולה. סגן השר ז'קי לוי, בבקשה.

<סגן שר הבינוי והשיכון ז'קי לוי:>
אני לא אאריך אבל אני מסכים עם כל מה שנאמר פה חוץ מכמה דברים שאני כן אגע בהם. אחד, צריך לזכור מה הייתה הנקודה שנה שעברה. ללא גפני לא הייתה בכלל מפה ולא היה כלום. זה צרות של עשירים עכשיו, זה תיקונים. 

<קריאה:>
מה, לבד עשית את זה? 

<סגן שר הבינוי והשיכון ז'קי לוי:>
זה ההבדל הגדול. ברור שיש פה כמה דברים שהם צועקים – נהריה, הנושא של המועצות האזוריות, הנושא של אלה שאמורים לצאת, האם להאריך להם – זה קריטי בשנת בחירות, גם את זה צריך לשים על השולחן ויש תיקוני עיוותים שכבר דיברנו עליהם. יש יישוב שכבר בפנים אבל שכחנו אותו – יבניאל. צריך לעשות את התיקונים האלה ואין ספק שבזכות זה שהעברנו את החוק והבאנו אותו לפתרון, המצב הרבה יותר קל.
ואני מבין את מה שסביב השולחן, אבל תזכרו שזה לא היה. זה לא היה. בזכות המפה שהצליח להעביר אותה שנה שעברה ולהגיע להסכמות, אחרי החלטת בג"ץ – שאני אזכיר לכולם, אף יושב-ראש ועדת כספים, כולל הקודמים, אף אחד לא התמודד עם זה, כולם ברחו מזה, כולל שר האוצר שהזהיר אותנו, ואתה לקחת את זה.

<היו"ר משה גפני:>
גם ראש הממשלה. 

<יצחק וקנין (ש"ס):>
הממשלה ברחה. אם לא היינו גומרים את זה פה, לא היה נגמר. 
<היו"ר משה גפני:>
נכון. 

<סגן שר הבינוי והשיכון ז'קי לוי:>
הממשלה ברחה כי ידעו כולם לאיזה צרות נכנסים. ולכן, גם עכשיו יש לך אומץ לקיים את הישיבה הזאת. אני אמרתי ליועצת המשפטית – אני מקנא באומץ שיש לך כי ברור שגם תיקון העיוותים ומה שאתם צריכים לעשות - -

<היו"ר משה גפני:>
יהיה לא קל.

<סגן שר הבינוי והשיכון ז'קי לוי:>
- - לא קל. 

<היו"ר משה גפני:>
נכון.

<סגן שר הבינוי והשיכון ז'קי לוי:>
אז קודם כול, אני מברך אותך על היוזמה שאתה הולך לתקן ולקחת את המשימה הזאת, וככל שכולם צריכים להגיע להבנה ולהסכמה ולהבין שיש השלכות רוחב לכל דבר, ולהבין – יש באמת כמה תיקונים שחייבים לעשות. 

<היו"ר משה גפני:>
תודה רבה, אני מודה לך. ז'קי סבג, ראש עיריית נהריה, בבקשה.

<ז'קי סבג:>
תראה, אין מה להוסיף. זה המקום להגיד תודה רבה לכל חברי הכנסת.

<היו"ר משה גפני:>
תשמע, אם היית רץ עכשיו לפריימריז פה, כולם תומכים בך.

<מכלוף מיקי זוהר (הליכוד):>
אני אגיד לך – כשזה מגיע לפריימריז הכללים משתנים. 

<היו"ר משה גפני:>
על כל פנים, אנחנו נעשה מאמץ לתקן את זה. 

<עודד פורר (ישראל ביתנו):>
אבל זה חוצה מפלגות. זה לא שאלה של מפלגה כזו או אחרת. 

<סגן שר הבינוי והשיכון ז'קי לוי:>
זה צריך להיות בהסכמה של כולם.

<מכלוף מיקי זוהר (הליכוד):>
כל הכנסת חושבת ככה, כולל אחמד טיבי. 

<היו"ר משה גפני:>
תודה. ז'קי, אתה רוצה עוד משהו להגיד?

<ז'קי סבג:>
אני מחכה לתוצאות. 

<היו"ר משה גפני:>
תודה. יורם ישראלי, ראש המועצה האזורית מטה אשר.

<יורם ישראלי:>
א', אני רוצה שיהיה ברור לגמרי, שלא יהיו לי אחרי כן מריבות עם ז'קי. נהריה היא עיר הבירה של הצפון המערבי, ואם חס וחלילה – שמענו אתמול את דובר צה"ל – בית החרושת לטילים גם מתישהו ינסה את הטילים האלה, אז נהריה תהיה הכתובת ולא סער ולא סמוכי נהריה. ולכן, נהריה צריכה לקבל לפחות כמו סביבתה.
<היו"ר משה גפני:>
כל הכבוד.

<קריאה:>
יפה. 

<ז'קי סבג:>
שכן.
<יורם ישראלי:>
אני רק רוצה לתקן את מיקי זוהר, יושב-ראש הקואליציה פה בוועדה.

<קריאות:>
- - -

<מכלוף מיקי זוהר (הליכוד):>
מרכז הקואליציה.

<יורם ישראלי:>
אני קראתי ונהניתי מהוועדה שבוטלה עקב המינוי החדש שלך, אבל זה משהו אחר. 

<היו"ר משה גפני:>
אני מבקש ממך לא להתערב בעבודת הכנסת. אם אתה רוצה להתערב, אז פריימריז.

<יורם ישראלי:>
משפרי דיור שאמורים להגיע לנהריה, לא ידלגו על נהריה ויעברו לסער. א', כי סער מלאה; ב', יש להם את שלומי. 19% הטבת מס ו-241 תקרה, ושלטים על כל מגדל בנהריה – בואו לשלומי, אז הם לא יעצרו בסער. אבל אני רוצה לכולכם לחדש – הם נעצרים בקריות כי היום, שעתיים מהקריות לנהריה אחרי סוף העבודה ומנהריה דרומה לעבודה. 
<קריאה:>
אין הטבות מס בקריות.

<יורם ישראלי:>
אבל הם לא עולים בגלל הפקקים. 

<היו"ר משה גפני:>
רבותיי. 

<יורם ישראלי:>
דבר שני, שמעתי פה רבין זיכרונו לברכה וכל מיני דברים. באפריל 89' נפלה קטיושה בקיבוץ שלי בגעתון, הלכו – יוסי פלד, אלוף פיקוד צפון – מדדו עם רולטקה, 9 קילומטר. מאז, עד 9 קילומטר, אבל לא משנה. זה ה-9 קילומטר וזה לא המצאה של איזה גאון מלחמתי.
דבר אחרון שאני רוצה להזכיר לכולנו. היישובים הסמוכים לנהריה – קיבוץ עברון – שאין שום ספק שדין עברון כדין נהריה - -

<ז'קי סבג:>
תן לי לקבל. אחר כך תקבל אתה.
<יורם ישראלי:>
- - הם הגישו את הבג"ץ, אני מזכיר לכולכם. הם הגישו את הבג"ץ.

<יצחק וקנין (ש"ס):>
הפגיעה בהם זה גם בעדיפות, ושם זה יותר קשה.

<יורם ישראלי:>
הם הגישו את הבג"ץ ועברון זכו וקיבלו הטבת מס, וכתוצאה מהטבת המס של עברון, מזרעה הגישו את הבג"ץ, ובזה נגמר. בג"ץ אמר, לכו תעשו שיעורי בית, אי אפשר שכל יומיים כאוכב ואעבלין, שני מטר מהגבול, וככה זה ינדוד עד תל אביב. 

אז אני מזכיר לכולנו. אני בעד נהריה, אבל בואו נחשוב איך אנחנו סוגרים את כל - - -
<איתן ברושי (המחנה הציוני):>
אז אתה אומר שדין עברון כדין נהריה.

<יורם ישראלי:>
נכון. זה אמרתי.

<איתן ברושי (המחנה הציוני):>
אז למה אתה לא אומר את זה ברור?

<היו"ר משה גפני:>
הוא אמר הכי ברור האפשרי. 

<יורם ישראלי:>
ברור, מול המצלמה.

<איתן ברושי (המחנה הציוני):>
רציתי לחדד את זה. 

<היו"ר משה גפני:>
לא, הכי ברור. הוא אמר. כל הכבוד לך, באמת דברים נכונים. 

<יצחק וקנין (ש"ס):>
לא רק בהטבות מס. הפגיעה היא גם במחיר הקרקע ושם זה פגיעה גדולה מבחינת המיסוי.

<היו"ר משה גפני:>
נכון. 

<עמר בר-לב (המחנה הציוני):>
היושב-ראש, יש לי תשובה לשאלה של רועי פולקמן. בגליל עליון, מתוך 20,000 תושבים, 1,400 בשני יישובים מוחרגים החוצה.

<רועי פולקמן (כולנו):>
זה לא מה ששאלתי. 

<קריאות:>
- - -

<היו"ר משה גפני:>
אל תתחילו עוד פעם. 

<יורם ישראלי:>
גפני, זה לא מה שהוא שאל. במועצה האזורית מטה אשר, 32 יישובים בזכותך זכו בהטבות - - 

<היו"ר משה גפני:>
בזכות הוועדה.

<יורם ישראלי:>
- - בזכות הוועדה. ב-2019 - - -

<דוד אלחיאני:>
אני אענה לך, רועי. אני יודע מה אתה שאלת. 

<קריאות:>
- - -

<היו"ר משה גפני:>
רבותיי, יש לנו עוד דברים לעשות היום. 

<יורם ישראלי:>
ב-2019 קיבוץ אפק בלבד יוצא בגלל קווי הרוחב. כל השאר נשארים.

<היו"ר משה גפני:>
לא זה מה שהוא שאל, אבל בסדר.

<יורם ישראלי:>
לגבי פולקמן, בסוציו 7 ומעלה, כ-50% מהמשתכרים הם משלמי מס. אז הטבת המס לפחות ל-50% - - -

<היו"ר משה גפני:>
רועי, תלוי גם על איזה יישוב מדברים. תודה רבה. דוד אלחיאני, ראש המועצה האזורית בקעת הירדן. בבקשה. 
<דוד אלחיאני:>
לפי הלהט של התושבים לבוא ולקחת את הטבות המס, אני אומר לך – מאה אחוז. 

<היו"ר משה גפני:>
מה?

<דוד אלחיאני:>
מאה אחוז נהנים מהטבת המס. 

<היו"ר משה גפני:>
מה פתאום. 

<דוד אלחיאני:>
מי שבא לקחת את הטבת המס – מאה אחוז. 

<היו"ר משה גפני:>
זו תשובה טובה.

<קריאות:>
- - -

<היו"ר משה גפני:>
דוד, הבמה לרשותך. לא תשובות, אלא עמדתך. 

<דוד אלחיאני:>
אדוני היושב-ראש, אני שב לעניין של המועצות האזוריות שקבענו בתקנה ואני לא רוצה לחזור על הדברים של ז'קי לוי, באמת אתה לקחת את הנושא של הטבות מס ובזכותך ובזכות הוועדה זה קודם. 
<היו"ר משה גפני:>
הוועדה, כן.

<דוד אלחיאני:>
אמרתי גם לזכות הוועדה, זה קודם ואני חושב שזה תרם תרומה מאוד מאוד משמעותית לתושבים. אנחנו גם רואים את זה בשביעות הרצון שלהם. 
<היו"ר משה גפני:>
נכון.

<דוד אלחיאני:>
לעצם העניין, אי אפשר שבמועצה אזורית, 9 יישובים מ-21 יישובים שלי לא יקבלו הטבות מס ויתר ה-12 יקבלו הטבות מס כי הם נמצאים מעל ה-7 קילומטר. 

איפה העיוות? העיוות הוא רק בהצעת החוק הזאת כי ביתר הדברים, נניח מחר בבוקר משרד החקלאות יבוא ויגיד – אני לא נותן מענקים בעידוד חקלאות ליישובים מעל 7 קילומטר, ואז זה יתגלגל הלאה והלאה לכל משרד ממשלתי שיבוא ויגיד, מכיוון שנמצאים מעל 7 קילומטר כי יש הצעת חוק כזאת בהטבות מס, הם לא יקבלו. 
אי אפשר ליצור את העיוות הזה בתוך מערכת מוניציפלית שבה כל תושב ותושב צריך לקבל שווה בין שווה. אני אחזור על הדברים ואני אחדד אותם, זה גם יוצר מצב שבו תהיה נהירה בין יישובים שבהם מקבלים את הטבות המס ובין יישובים שלא מקבלים את הטבות המס, וזה העיוות הכי גדול והוועדה, אסור לה לתת את היד לזה. 

אני מחזק את הידיים של מיקי. מיקי, אני איתך.

<מכלוף מיקי זוהר (הליכוד):>
תודה.

<דוד אלחיאני:>
לא יקום ולא יהיה.

<היו"ר משה גפני:>
מה לא יקום ולא יהיה, לא הבנתי. 

<רחל עזריה (כולנו):>
מיקי. מיקי לא יקום ולא יהיה. 

<קריאה:>
חס וחלילה.

<היו"ר משה גפני:>
תודה רבה. 

<רחל עזריה (כולנו):>
מיקי, אל תקום ואל תלך. 

<היו"ר משה גפני:>
ראש המועצה כפר ורדים. 

<סיון יחיאלי:>
אני אדבר עכשיו בעיקר כיושב-ראש פורום קו עימות, אני רוצה לגעת בכמה מהבעיות. אז קודם כול, באמת תודה לך ולכל החברים על הדיון הזה, הוא דיון מאוד חשוב. באמת תודה, ותודה על זה שאתם באמת עומדים לצידנו לאורך כל הדרך – ואני אומר את זה לכל החברים, את רובם אנחנו רואים אצלנו גם מבקרים.

אני מדבר כאן עכשיו בשם שני חבריי שלא נמצאים כאן, גיורא זלץ מגליל עליון, שהתנצל שהוא לא יכול להגיע, ושמעון גואטה.

<היו"ר משה גפני:>
אני רוצה לשבח את החינוך המיוחד אצלכם. אני הייתי עם רעייתי בביקור אצלך. זאת הזדמנות לשבח אותך על העבודה הטובה שאתם עושים שם, באמת. 

<סיון יחיאלי:>
תודה רבה.

<היו"ר משה גפני:>
אני לא מדבר על הנוף – אני גר בבני ברק, אז הנוף של בני ברק לעומת כפר ורדים, יש הבדל. 

<קריאה:>
תשקול.

<היו"ר משה גפני:>
אני שוקל. 

<איתן ברושי (המחנה הציוני):>
גפני, מזל שהנוף לא באחריות הממשלה. 

<היו"ר משה גפני:>
אבל באמת, אתם עושים במועצה עבודה יוצאת מן הכלל, מלאכת קודש.

<סיון יחיאלי:>
תודה רבה. אני רוצה לגעת בפערים בתוך האזור ואני רוצה גם להציע פתרון שהוא פתרון פשוט והוא במסגרת החוק, אני אסביר.

קח את היישוב זרעית. זרעית, אחד היישובים הכי מאוימים במדינת ישראל, יש בתוכו בסיס צבאי, אנחנו יודעים שבסיסים צבאיים הם יעד לחיזבאללה. היישוב עלה בסוציואקונומי, המועצה כולה עלתה בסוציואקונומי, וגם היישוב באופן פרטני עלה בסוציואקונומי, כתוצאה מכך זרעית מכל היישובים מקבל היום הטבת מס יותר נמוכה מאשר קיבל בעבר, יותר נמוכה בהרבה מיישובים סמוכים אליו, גם מיישובים של מטה אשר. זה כמובן עיוות שחייבים לתת עליו את הדעת. 
<היו"ר משה גפני:>
לא הבנתי.

<סיון יחיאלי:>
זרעית עלה לסוציואקונומי 7. בגלל שהוא עלה לסוציואקונומי 7 - - 

<איתן ברושי (המחנה הציוני):>
קיבלו קנס.

<סיון יחיאלי:>
- - הוא ירד מדרגה הכי גבוהה של הטבת מס לדרגה השנייה, וזה קרה עכשיו במהלך העדכון האחרון.
<היו"ר משה גפני:>
הבנתי. 

<סיון יחיאלי:>
אנחנו רואים את הדבר הזה אל מול עינינו, ועינינו כלות. אתה יכול לקחת את נהריה כמשל ומולה את שלומי. שלומי עלתה 19% ונהריה נשארה - - -

<איתן ברושי (המחנה הציוני):>
שלומי לא עלתה. גפני העלה אותה. 

<היו"ר משה גפני:>
לא, לא, לא, לא. 

<קריאות:>
- - -

<היו"ר משה גפני:>
אני העליתי? 

<יצחק וקנין (ש"ס):>
לא משה קבע. 
<איתן ברושי (המחנה הציוני):>
אנחנו חיזקנו את שלומי - - -

<יצחק וקנין (ש"ס):>
לפי מה שאתה אומר - - -

<היו"ר משה גפני:>
אני יכול להיכנס לעניין הזה. זה בגלל קריית שמונה, זה סיפור שלם. לא חשוב.

<סיון יחיאלי:>
שלומי עלתה - - 

<היו"ר משה גפני:>
נכון. באופן דרמטי.

<סיון יחיאלי:>
- - בגלל עדכון המדד הפריפריאלי, שלומי עלתה בצורה דרמטית. 

<יצחק וקנין (ש"ס):>
היא גם קרובה לגבול. 

<סיון יחיאלי:>
העיניים שלנו לא צרות בשלומי אבל בסוף צריך להבין, מודל כזה לא יכול להיות דינמי. אי אפשר כל הזמן לשנות אותו ימינה ושמאלה.

<היו"ר משה גפני:>
ברור. 

<יצחק וקנין (ש"ס):>
נכון. 

<סיון יחיאלי:>
אי אפשר גם לייצר כאלה פערים בין היישובים, בין אחד לשני. ולכן, אני מבקש – אני אומר לכם, יש לזה פתרון קל. 

בזמנו, הוועדה לקחה וגם אנחנו הצענו כל מיני פתרונות בנוסח של הוספת אחוזים. 

<היו"ר משה גפני:>
אגב, אנחנו לא מכירים יישוב אחד שירד עכשיו ב-2018.

<סיון יחיאלי:>
זרעית ירדה. ירדה לא ב-2018, היא ירדה בשנה שעברה, כשהסוציואקונומי שלה התעדכן. 

<יורם ישראלי:>
הפריפריאלי לא התעדכן. 

<סיון יחיאלי:>
הפריפריאלי נשאר אותו דבר אבל הסוציו עלה. אני אומר לכם, זרעית ירדה.

<היו"ר משה גפני:>
תבדוק את זה. 

<סיון יחיאלי:>
אני אבדוק.

<היו"ר משה גפני:>
ב-2018, אמרתי, התווספו מאה יישובים. אנחנו לא מכירים מישהו שירד, אבל אתה אומר, זרעית ירדה. נבדוק.

<יצחק וקנין (ש"ס):>
היא לא ירדה. היא ירדה באחוזים. 

<היו"ר משה גפני:>
לא, לא. לא מכירים. 

<שגית אפיק:>
ב-18' היא לא ירדה. 

<סיון יחיאלי:>
היא ירדה ב-17', היא לא ירדה ב-18', אבל עכשיו בעקבות העדכון חלק גדול מהיישובים עלו, ואז התוצאה היא שזרעית באופן יחסי יותר נמוכה מיישובים אחרים שמאחורה. 
<היו"ר משה גפני:>
הבנתי עכשיו.

<סיון יחיאלי:>
אבל אני רוצה להציע פתרון. באזור של קו עימות, אני בעבר הצעתי רצפה. אני רוצה להציע משהו אחר, הוא קשור למתמטיקה דווקא של הניקוד.

<היו"ר משה גפני:>
אני ביהדות התורה יכול גם לשמוע מה שאתה מציע לליכוד?

<סיון יחיאלי:>
לא לליכוד. בניקוד.

<היו"ר משה גפני:>
בניקוד. איזה טעות. 

<סיון יחיאלי:>
אני מציע לליכוד את הניקוד וגם לכולנו. 

<מכלוף מיקי זוהר (הליכוד):>
תעלה את הניקוד לליכוד.

<סיון יחיאלי:>
ולמפלגת העבודה. אני מציע שבמקום להוסיף אחוזים, אנחנו נוסיף נקודות. 

<היו"ר משה גפני:>
מה זה אומר?

<סיון יחיאלי:>
אף אחד לא קבע שסך כל הנקודות שיישוב יכול לצבור הוא עד 100. אנחנו היום מנקדים אותם לפי סוציואקונומי, פריפריאלי ומרחק מהגבול, כך שהסכום הכולל של כולם מצטרף ל-100.
<היו"ר משה גפני:>
נכון.

<סיון יחיאלי:>
מכיוון שהניקוד הולך בין 50 ל-60, ומ-60 ומעלה - - 
<היו"ר משה גפני:>
אתה מציע שיהיה ניקוד למעלה מ-100.

<סיון יחיאלי:>
- - אני מציע שהניקוד יהיה למעלה מ-100 לאותם יישובים בקו עימות. על-ידי זה למעשה, דה פקטו, נקבע רצפה ואנחנו לא מוסיפים אחוזים ואנחנו לא מייצרים כאן חוסר ודאות אחרי זה כשאתה יורד או עולה בסוציואקונומי, אלא אנחנו קובעים רצפה שהיא כל כולה נגזרת של תוספת ניקוד ומרחק מהגבול.
<היו"ר משה גפני:>
אוקיי. 

<סיון יחיאלי:>
זאת ההצעה, אדוני היושב-ראש. שוב, תודה רבה.

<היו"ר משה גפני:>
תודה, סיון. רון שני, ראש המועצה משגב. בבקשה. שמע, הנוף אצלכם...
<רון שני:>
דומה לכפר ורדים, רק אתמול סיון ואני היינו בנושא משותף של טורבינות כאלה ואחרות. 
<היו"ר משה גפני:>
יש אצלכם שם אחד חרדי.
<רון שני:>
יש חרדים ויש - - -

<היו"ר משה גפני:>
חרדי כזה צבעוני. הוא קורא לי כל פעם שאני אבוא לשם.
<רון שני:>
לפי התיאור שלך זה מישהו מיודפת. 

<היו"ר משה גפני:>
בבקשה. יפה אצלכם. 

<רון שני:>
נהדר. חבר הכנסת טיבי דיבר קודם על כאוכב ואעבלין, שהם שכנים שלנו טיפה מדרום. אני רוצה לחזור על מה שהחברים שלי כאן אמרו בנושא המועצות האזוריות. אני גם יושב-ראש ועדת הכלכלה של מרכז המועצות האזוריות, בדקנו, יש כחמש-שש מועצות אזוריות שיש להן יחס שרוב היישובים מקבלים בהן, ומיעוטם לא. זה יכול לנוע בין מועצה שיש לה 20 יישובים ש-13 מקבלים ו-7 לא, או מספרים דומים. 
זה מייצר לנו דיפרנציאליות בתוך המועצה. יישובים מאוד קרובים, שאחד מקבל ואחד – כשהוראת השעה תפסיק בשנה הבאה – ייצר לנו מצב כמעט בלתי אפשרי לקליטה. 

אנחנו לא יכולים להגדיל את הקווים כדי להעלות אותם מלאכותית עוד איזה 400 מטר או 500 מטר כי אנחנו תחומים במפות. 

הפער הזה, אני חושש שבשנה הבאה פשוט יגזור את ההרחבות ביישובים האלה שייצאו החוצה, לשבט, ולכן הבקשה שלנו, וחבר הכנסת מיקי זוהר אמר את זה קודם. תודה רבה.
<היו"ר משה גפני:>
אוקיי. תודה רבה. אחרון הדוברים, תמיר עידאן משדות נגב.

<תמיר עידאן:>
תודה רבה, אני אעשה את זה קצר. קודם כול, בוקר טוב, תודה רבה. תיארנו בפני הוועדה בדיוניה הקודמים באמת את הבעייתיות - -

<היו"ר משה גפני:>
נכון.

<תמיר עידאן:>
- - לנהל את המועצה, במיוחד באזורים שלנו. אני רוצה להגיד לאדוני שבמספרים, רק בשדות נגב כ-1,200 תושבים חדשים מאז צוק איתן. סיימנו את צוק איתן באיזושהי אווירה של נכות רוח שאולי לא נוכל ליישב את היישובים. יותר מ-1,200 תושבים חדשים, אני מניח שחלקם גם הגיעו בגלל הטבות המס והטבות אחרות, אבל עם הרבה ציונות ואש בעיניים. ואנחנו מאוד מאוד מודאגים ממצב שבו שינוי כזה ביישובים או במועצה יגרום ליישוב כזה או אחר לא לקבל. 
מעל 500 טילים בצוק איתן, רובם נפלו דווקא לא בתוך ה-7 קילומטר. קו ה-7 קילומטר נקבע לפני הרבה זמן, אף אחד לא יגע בו, אנחנו מבינים את זה. אי אפשר להגיד ליישוב של 7 קילומטר ו-100 מטר – עלית בגלל שקיבלת כמה תושבים חזקים, אז אותך נוריד. אנחנו מוצאים בהטבת המס גורם משמעותי לגידול הדמוגרפי ומבקשים ממש בכל לשון של בקשה, באזורים האלה אי אפשר לגעת. 
אני חושב שהנוסחה שמצאה הוועדה בראשותך בפעם שעברה, שמעל 50% כל מועצה תקבל נוסחה נכונה שמאזנת – אי אפשר למצוא פתרונות לכל הדברים, אבל זה פתרון שהוא מאזן ופתרון שגורם לאנשים להגיע בפועל ליישובים האלה. שמעו את דבריך בהתחלה, מבינים את הבעייתיות אבל מאוד מאוד מבקשים לנסות למצוא איזשהו פתרון.
דבר נוסף, אני חושב שצריך להתייחס גם לאחוזים. דיברו פה על נתיבות, אופקים, יישובים אחרים, 18%, לפי דעתי צריכים לקבל אפילו קצת יותר. 

<היו"ר משה גפני:>
נתיבות לא 18%. 13%.
<תמיר עידאן:>
היא צריכה לקבל. אבל יישוב צמוד לאופקים או לנתיבות שמקבל 7%, מרחק של 100 מטר, זה גם קצת בעייתי. 

<היו"ר משה גפני:>
טוב.
<תמיר עידאן:>
דבר אחרון, אתם מוזמנים ל"דרום אדום" מיום שישי הקרוב – אדוני היושב-ראש, לא בשבתות – רק בימי שישי, "דרום אדום" בשדות נגב, ארבעה שבועות רצופים. כולם מוזמנים. תודה רבה.

<היו"ר משה גפני:>
תודה רבה. רבותיי, אני רוצה לסכם את הדיון כדלהלן. קודם כול, אני מבקש את מה שכולם יודעים אבל אני מבקש לשים את ההדגשים במקום שבו אנחנו נמצאים.

היות ויש פה ראשי רשויות וגם חברי כנסת שעוסקים בעניין הזה, אנחנו לא מדברים על הטבות לרשויות המקומיות. בניגוד לכל הדיונים שמתקיימים כאן וגם הדיון שהתקיים על קרן הארנונה, שהעברנו אותו בשנה שעברה ואנחנו נקיים עכשיו את הדיון על הביצוע, אנחנו מדברים על הרשויות המקומיות. 
הרשויות המקומיות – האם הם מקבלים הטבה או לא מקבלים הטבה, מקבלים מענקי איזון או לא מקבלים מענקי איזון, מה הגובה שהם מקבלים – זה באמת תלוי בהרבה גורמים, לא קשור לתושבים עצמם. המקום היחיד שאנחנו מדברים על התושבים - - -
עופר אלקיים, אתה רצית לדבר? 

<עופר אלקיים:>
לברך אותך.
<היו"ר משה גפני:>
עופר אלקיים הוא נציג יהדות התורה בנהריה. 

<קריאה:>
חבר מועצת העיר.

<היו"ר משה גפני:>
אז אתה רוצה לברך אותי?

<מיקי רוזנטל (המחנה הציוני):>
לא. הוא מתעד אותך עכשיו. 

<דוד אלחיאני:>
לכתבה של יוסי מזרחי במוצאי שבת. 

<היו"ר משה גפני:>
תודה, עופר. על כל פנים, אנחנו מדברים על הטבות מס, אנחנו מדברים על התושבים עצמם, וזה נושא שונה לחלוטין. זה שרשות מקומית עולה במצבה הסוציואקונומי וכתוצאה מזה היא מקבלת פחות הטבות – היא מקבלת פחות הטבות ממשרד הפנים, היא מקבלת פחות הטבות במענקי איזון או ממשרדים אחרים, כשמצבה הסוציואקונומי גבוה, כמו כאן במקרה הזה – יישובים שהם חלשים אבל הם במרכז הארץ, הם לא נמצאים בחוק הזה, והיינו יכולים להכניס אותם. וביקשו להכניס אותם, ואין מציאות כזאת, אי אפשר מכיוון שאנחנו מדברים על הטבות מס בפריפריה. זה העיקרון. ואז אנחנו נכנסים לקטגוריות שונות. 

אני רוצה להגיד, אנחנו נשב על זה. אני מתפלל לקב"ה שנגיע לפתרון שבאמת יהיה מוסכם ושיהיה אפשר לתקן איתו. יש דברים שלי הם כבר ברורים שצריך לתקן וכולם מסכימים, כמו הסיפור של נהריה או סיפורים דומים. אנחנו נצטרך לראות איך אנחנו עושים את הדבר הזה. אני כמובן אשב – מיקי זוהר, אני אשב אתכם גם כן. אתם תצטרכו לדעת מה ההשלכות של תיקונים מהסוג הזה.

לגבי המועצות האזוריות אנחנו כרגע לא בבעיה אבל אנחנו נהיה בבעיה, ואתם תצטרכו להחליט. אני לא ארצה לעשות דברים נגדכם אבל אני לא אוכל לעשות דברים שהם לא בידיים שלי. 

אנחנו עשינו את זה כהוראת שעה עד שיהיה המדד הפריפריאלי בכל מועצה אזורית. עשינו את זה, ובינתיים עד סוף 2018 אנחנו שם. בסוף 2018, לקראת 2019, נצטרך להחליט מה אנחנו עושים, אנחנו לא יכולים להחזיק את המקל בשני קצותיו. 
<דוד אלחיאני:>
אפשר להחליט גם עכשיו. לא צריך לחכות עד 2018.

<היו"ר משה גפני:>
אפשר להחליט. לא יודע, אף על פי שהגמרא אומרת – אקדומי פורענותא לא מקדמינן – לא מקדימים פורענות. בינתיים זה בסדר. אנחנו פה. 
<דוד אלחיאני:>
זה לא פורענות. 

<היו"ר משה גפני:>
מה זה לא פורענות? אתה צריך לקבל החלטה קשה. 

<דוד אלחיאני:>
אני סומך על הדברים של מיקי. הוא אמר – לא יקום ולא יהיה. 
<היו"ר משה גפני:>
בסדר, מאה אחוז. על כל פנים, אני מבקש שנדע. המציאות של הטבות המס היא מציאות לא פשוטה. היא מציאות לא פשוטה בגלל שבג"ץ עומד ומסתכל עלינו. 
במקרה הזה, אם אנחנו נעשה דבר לא צודק ולא נכון, בג"ץ עלול לפסול את זה וזו תהיה אחת מהפעמים היחידות שאני לא אגיד על בג"ץ שום דבר. אם אנחנו היינו נשארים עם מה שהיה, אני לא יודע מי היה חבר בוועדת הכספים – אני הייתי – לפני שנים, שבא חבר ועדה, הוא גר באיזה יישוב קרוב למרכז הארץ ואמר, גם את היישוב הזה להכניס, עיר גדולה. 

<יצחק וקנין (ש"ס):>
בגלל זה כל הפיצוץ היה.

<היו"ר משה גפני:>
כן. להכניס. מאה אחוז. היות ולא היו חברי כנסת ערביים בוועדה באותו זמן, אז ערבים לא נכנסו. אז עשה בג"ץ ככה עם היד, הוא אמר – פה נותנים ופה לא נותנים, ופה נותנים ופה לא נותנים. עם כף יד הוא הראה, ובאמת מה אנחנו יכולים לענות על זה.

ואז באה הממשלה, אני קיימתי פה ישיבה, אמרתי – הממשלה צריכה לעשות חוק שיעמוד במבחן השוויוניות. והממשלה לא עשתה את זה. וייאמר לזכותה, ואני אומר את זה שוב, הם אמרו לי: תדע לך שאתה תיכווה מהעניין הזה. זה לא פשוט לעשות בין יישובים ובין רשויות וראשי רשויות, לא פשוט. והם אמרו לי, אנחנו מגבים אותך, אבל תדע שאנחנו מציעים לך לא להיכנס לזה. אמרתי, אני לוקח את זה על עצמי. אין לי פריימריז, מה יכול להיות. בסדר.
<מכלוף מיקי זוהר (הליכוד):>
אם היית יודע איזה מהלכים יש לנו אצל מועצת חכמי התורה לא היית מדבר ככה.

<היו"ר משה גפני:>
לא משנה, סתם, זה היה בתור בדיחה. אני חשבתי שצריך לעשות את הצדק מכיוון שאם לא, בג"ץ יפסול את זה. זה היה בנובמבר. חלק הוא כבר פסל. 
<איתן ברושי (המחנה הציוני):>
אפשר לשאול שאלה לפני שאתה מסיים? 

<היו"ר משה גפני:>
רק שנייה, אני פשוט אשכח מה רציתי להגיד.

<איתן ברושי (המחנה הציוני):>
אני אזכיר לך.

<היו"ר משה גפני:>
ואז הם אמרו שאם יישאר המצב הזה, בסוף אנחנו נבטל את כל הנושא של הטבות המס, ובעיניי זה היה דבר נורא ואיום מבחינתה של מדינת ישראל. ולכן, לקחתי על עצמי את העניין הזה. 

אנחנו ניסינו לעשות כל מה שאפשר לעשות. אני משבח את שגית, היועצת המשפטית, שתרמה פה תרומה רבה.

<מכלוף מיקי זוהר (הליכוד):>
זה נכון. אני מצטרף לברכות, עשתה עבודת קודש. 

<היו"ר משה גפני:>
כן. ולכן, אנחנו ננסה עכשיו לעשות את התיקונים. שמעתי גם את ראשי הרשויות ואת חברי הכנסת. אני מקווה שנוכל להגיע לפתרון, שהפתרון הזה יהיה מוסכם. על כל פנים, לא ייעשה שום דבר במסתרים. מה שנמצא לנכון שצריך לעשות, נביא לכאן, אנחנו נזמין אתכם עוד פעם, נצטרך להעביר את זה בחקיקה. שום דבר פה לא יוכל להיעשות בהחלטה. 

<דוד אלחיאני:>
לדעתי מדובר ב-20–30 יישובים, לא משהו דרמטי.
<היו"ר משה גפני:>
מה לא דרמטי? ב-2018 גדל ב-100 יישובים. 

<קריאות:>
- - -

<היו"ר משה גפני:>
תגיד לי, אתה ניהלת פעם משא ומתן מול הממשלה?

<איתן ברושי (המחנה הציוני):>
אני רוצה לשאול, אדוני היושב-ראש, אם אתה מוכן להוסיף למה שאמרת עכשיו, לסיכום, גם לוח זמנים. האם מה שאתה אומר יסוכם עד גמר דיוני התקציב 2019, קרי עד ערב פסח הקרוב?

<היו"ר משה גפני:>
התשובה לא. התשובה לא. אני אמרתי שאני עושה כל מאמץ כדי להביא את זה בחקיקה בחוק הסדרים, ומכיוון שחוק ההסדרים ככל הנראה יהיה יחד עם התקציב, אז אני מקווה שזה מה שיהיה. 

<איתן ברושי (המחנה הציוני):>
אז התשובה היא כן.

<היו"ר משה גפני:>
לא, אבל אני לא רוצה להתחייב, איך אני יודע מה יהיה. 

<איתן ברושי (המחנה הציוני):>
אבל השאלה אם זאת הכוונה.

<היו"ר משה גפני:>
זאת הכוונה. אמרתי את זה בתחילת הדיון.

<איתן ברושי (המחנה הציוני):>
אוקיי. אז שיהיה ברור.

<היו"ר משה גפני:>
זאת הכוונה. אם לא נגיע להסכמה אני לא אביא את זה. 

<איתן ברושי (המחנה הציוני):>
לא, כי יכול להיות שלא יהיה תקציב אם ועדת הכספים תתעקש שזה יהיה - - -

<היו"ר משה גפני:>
לא, לא, לא. זה לא בעיה מול הממשלה. זה בעיה שלנו. נטליה, רשות המסים, בבקשה.

<קריאות:>
- - -

<היו"ר משה גפני:>
לא להפריע עכשיו. היא הגאון של רשות המסים. בבקשה.

<נטליה מירנצ'וב:>
נקבע פה חוק שאנחנו מקיימים אותו. במהלך הדיונים הגענו לאיזשהן מוסכמות, לא כולם הסכימו לכל דבר, גם אנחנו לא הסכמנו לכל דבר אבל זה החוק, קיבלנו אותו, אנחנו מיישמים אותו.

<קריאות:>
- - -

<היו"ר משה גפני:>
מיקי, תשמע מה היא אומרת. היא האישה הכי חשובה פה. 

<מיקי רוזנטל (המחנה הציוני):>
היא הכי חשובה.

<נטליה מירנצ'וב:>
כל תיקון בחוק, כל הארכה של הוראת שעה - -
<היו"ר משה גפני:>
לא אמרתי על הארכה.

<נטליה מירנצ'וב:>
- - כל זה צריך להישקל – כמו שאמרת – גם במבחן הבג"ץ.
<היו"ר משה גפני:>
נכון.

<נטליה מירנצ'וב:>
כי בעצם הוראות שעה הן מצב לא שוויוני שקיבלנו אותו באופן זמני, הוא לא יכול להימשך לנצח. נכנסו יישובים שלא קיבלו הטבות מעולם והם בכלל לא באזור פריפריה והם נכנסו מכוח הוראת שעה. ואין מצב, אני לא רואה מצב שאנחנו ממשיכים אותם לנצח.
<היו"ר משה גפני:>
אוקיי.

<נטליה מירנצ'וב:>
אנחנו לא יכולים לקבוע קווים ולחפש איך אנחנו עוקפים אותם. אנחנו צריכים להחליט, או שאנחנו - - 

<דוד אלחיאני:>
זה לא התפקיד שלך. זה התפקיד של הוועדה.

<קריאות:>
- - -

<נטליה מירנצ'וב:>
- - נותנים הטבות דיפרנציאליות ליישובים בהתאם לרמת הפריפריאליות - -

<היו"ר משה גפני:>
רבותי.

<נטליה מירנצ'וב:>
- - ומאפיינים נוספים, או שאנחנו רוצים לתת הטבות לכולם, שזה אומר מס מופחת ושוויוני לכולם. אנחנו צריכים להחליט בין שני - - -

<קריאות:>
- - -

<עודד פורר (ישראל ביתנו):>
זו החלטה של הוועדה הזאת.

<היו"ר משה גפני:>
רגע, תאפשרו לה.
<נטליה מירנצ'וב:>
אני ישבתי והקשבתי לכולם.

<היו"ר משה גפני:>
בדיוק. 

<נטליה מירנצ'וב:>
ואני מבקשת להזכיר שאנחנו השנה גם אמורים לבחון את האפקטיביות של ההטבות, וזה דבר שהוא מלכתחילה היה מוטל בספק עד כמה יעיל - - -

<היו"ר משה גפני:>
הוא לא היה מוטל בספק. הייתה מחלוקת.

<רועי פולקמן (כולנו):>
לא, אבל גם ביקשנו לראות נתונים. 

<היו"ר משה גפני:>
לא מוטל בספק.

<רועי פולקמן (כולנו):>
הייתה בקשה לראות נתונים. הרב גפני, זה בסדר להגיד - - -

<עודד פורר (ישראל ביתנו):>
אתם יכולים לראות את הנתונים כשתבטלו את ההטבות ותראו אנשים חזקים עוזבים את קו העימות. 

<קריאות:>
- - -

<סיון יחיאלי:>
אפשר לבדוק את ההגירה השלילית מעכו כשעכו לא קיבלה ונהריה קיבלה, עכו התרוקנה מתושבים. 

<היו"ר משה גפני:>
סיון.

<קריאה:>
מה היו ההטבות ב-2017?

<סיון יחיאלי:>
כשעכו לא קיבלה את ההטבה, אז אנשים ברחו מעכו. 

<רועי פולקמן (כולנו):>
אבל הם זזו ליישובים קרובים. השאלה אם הם זזים - - -

<היו"ר משה גפני:>
רועי, זה לא הגון הדבר הזה. 

<רועי פולקמן (כולנו):>
לפחות כיו"ר הוועדה, אנחנו רוצים לראות נתונים. 

<היו"ר משה גפני:>
מאה אחוז.

<שגית אפיק:>
אנחנו הכנסנו סעיף כזה לחוק, שבנק ישראל יעשה - - -

<רועי פולקמן (כולנו):>
אני זוכר. זו הייתה יוזמה שלי גם. זה מיליארד ו-400 מיליון שקל, השאלה מה אתה נותן. 

<קריאות:>
- - -
<עודד פורר (ישראל ביתנו):>
שגית, גם הכנסנו סעיף בחוק שייתנו את המדד הפריפריאלי בזמן. לקח להם שנה. איפה? יש נתונים? 

<קריאות:>
- - -

<קריאה:>
אני לא בטוח שזה 1.4 מיליארד. 

<היו"ר משה גפני:>
מה קרה, מה עכשיו הדיון הזה? אני אאפשר לנטליה להגיד את הכול עד הסוף. 

<יורם ישראלי:>
אבל זה לא השנה.

<היו"ר משה גפני:>
החוק קובע שבתוך שלוש שנים מיום – כתוב פה התאריך, 1 בינואר 2016 - - 

<יורם ישראלי:>
לא, זה לא השנה. 

<היו"ר משה גפני:>
- - יערוך בנק ישראל מחקר לבחינת השפעתן של הטבות המס על יישובים מוטבים ויגיש את מסקנותיו לוועדת הכספים של הכנסת. המחקר יבחן, בין היתר, את אלה: השפעות מתן הטבות המס ליישובים על תחומי רווחה וחינוך.
<מיקי רוזנטל (המחנה הציוני):>
זה סעיף שאני ביקשתי. 

<עודד פורר (ישראל ביתנו):>
יש לי רעיון.
<היו"ר משה גפני:>
רגע. אני מדבר על החוק הקיים. 

<מיקי רוזנטל (המחנה הציוני):>
אני ביקשתי את הסעיף הזה.

<היו"ר משה גפני:>
כן, בסדר. 

<רועי פולקמן (כולנו):>
גם אני ביקשתי אותו. 

<היו"ר משה גפני:>
בסדר. 

<קריאה:>
הפתעה, זה לא גורם לשום שינוי דמוגרפי. 

<היו"ר משה גפני:>
השינוי בגודל האוכלוסייה ביישוב לפי פילוח של האוכלוסייה ביישובים; שינויים שחלו במעמדו החברתי-כלכלי של היישוב. 

מבחינת החוק, אנחנו לא משאירים את זה ככה. אנחנו אומרים שבתוך שלוש שנים מהיום שפחות או יותר נחקק החוק, צריך להביא מחקר, כשהמחקר הזה יובא לפני ועדת הכספים.
<עודד פורר (ישראל ביתנו):>
אז בוא נקבע שככל שהמחקר הזה לא יובא, הוראת השעה תוארך. מה אתה אומר?

<היו"ר משה גפני:>
וכמובן, הנושא הזה נמצא על סדר-יומה של הוועדה. אני רק מעיר לגבי העניין הזה שאת אמרת אם צריך את זה או לא, זה היה שנוי במחלוקת. לי אין ספק שזה תורם ליישובים, לי אין ספק, זה לא שאני מתלבט בשאלה הזאת.

אף על פי כן, את הנושא של המחקר הכנסנו, אנחנו נקיים את הדיון הזה. תמשיכי בבקשה.

<נטליה מירנצ'וב:>
ההתלבטות היא לא אם זה תורם או לא תורם. כל כסף שמוזרם תורם, השאלה אם זה יעיל בהשוואה לחלוקות אחרות. 

<היו"ר משה גפני:>
בסדר.

<נטליה מירנצ'וב:>
והזכירו פה את "ערי עולים", שכמובן רוב האוכלוסייה הזאת לא נהנית מהטבות.

<היו"ר משה גפני:>
על זה יש את קרן הארנונה.

<נטליה מירנצ'וב:>
הזכירו את הממ"דים היקרים, שגם מי שלא מגיע לסף המס צריך לבנות את הממ"ד הזה, והטבות מס לא עוזרות לו. 
<היו"ר משה גפני:>
טוב.

<נטליה מירנצ'וב:>
אז אנחנו צריכים לחשוב על פתרונות נוספים, שיכול להיות שהם יותר יעילים ויותר שוויוניים.

<עודד פורר (ישראל ביתנו):>
לא קיבלנו התייחסות לנושא הרטרואקטיביות. 

<קריאה:>
איפה הייתם כל השנים? 

<היו"ר משה גפני:>
לא, לא. הרטרואקטיביות - - -

<קריאות:>
- - -
<רועי פולקמן (כולנו):>
הבעיה, שעושים חיים קלים לממשלה. 

<היו"ר משה גפני:>
רועי, רגע .

<רועי פולקמן (כולנו):>
במקום להביא כסף אמיתי לפריפריה - - -

<יורם ישראלי:>
למה תמיד שרשות המסים מתייחסת, הם תמיד מדברים על הכמות של היישובים שעלו בהטבת המס? כל יישובי מעלה יוסף ירדו, סכנין ירדו, ערבה ירדו. אף פעם לא מזכירים את זה. 

<היו"ר משה גפני:>
טוב. מכיוון שאנחנו מדברים היום על 516 יישובים, כשהתחלנו את הדיון דיברנו על 180 יישובים, אז מותר לרשות המסים לומר, וזוהי זכותם המלאה לומר שעלו. וזה נכון, אנחנו מתגאים בזה שעלו. 

אני לא מתכוון - ואמרתי בתחילת הישיבה וזה לא רק בגלל מה שאת אמרת – אני אמרתי, אנחנו את הקווים לא נשנה. אנחנו לא עושים הטבות מס, אני הייתי כבר, אמרתי, בדרך הזאת שבאים ומוסיפים יישובים בגלל שזה נוח.
אנחנו נישאר באותם עקרונות. אנחנו נתנו בונוס בדרום, לא נתנו בונוס בצפון. הייתה לזה סיבה, ואני חושב שצריך לתקן את זה - -

<קריאה:>
גם לא במזרח. 

<היו"ר משה גפני:>
- - והחברים כולם סבורים כך. אני לא בטוח שאנחנו משנים את המסגרת התקציבית, לא בטוח. יכול להיות שכן, אבל אם אנחנו משנים את המסגרת התקציבית, אני הולך לשר האוצר ואני אסביר לו גם למה. אם משנים את המסגרת התקציבית, בסך הכול הכללי אני יודע שזה עלול ליפול. זה עלול ליפול בבג"ץ, אנחנו לא הולכים לעשות את זה – נושא משפטי שלא יהיה מקובל על כולם ושלא יהיה מקובל גם מבחינת השוויוניות בעניין.

אני מודה לכם על ההשתתפות הערה בדיון הזה. אנחנו נמשיך אותו. 
תודה רבה, הישיבה נעולה.

<הישיבה ננעלה בשעה 11:40.>

